Lifan-Z/Chinese-poetries-txt huggingface dataset:
云间铁瓮近青天，缥缈飞楼百尺连。三峡江声流笔底，六朝帆影落尊前。几番画角催红日，无事沧洲起白烟。忽忆赏心何处是，春风秋月两茫然。
六代萧萧木叶稀，楼高北固落残晖。两州城郭青烟起，千里江山白鹭飞。海近云涛惊夜梦，天低月露湿秋衣。使君肯负时平乐，长倒金钟尽醉归。
苹风忽起吹舟悍，雨打图书藏裹乱。阊门咫尺不安流，何况盟津与江汉。非无轻檝并长槹，逆风流水适相遭。须臾风回水流顺，星宿浮槎问月高。
秦驱禹凿已寥寥，却为高人得姓焦。鲍饵有时邀楚钓，海云常觉护山樵。岩多阴雾龙藏角，虹絓苍林玉露膘。浊气不侵灵贶下，方坛曾驻紫清飙。
城头山脚旧图开，华构凌云亦壮哉。谈席昔人文献地，升堂此日豫章材。弦歌化里清风动，麟凤天南紫气来。独奈岩阿丛桂冷，幽栖不是伟长才。
高馆搴帷万象开，西山翠入气佳哉。六经重振南方学，千里还征上驾材。鸾鹤绕庭翔更集，云霞拂栋去还来。古今同被弦歌化，林卧其如老不才。
碧榆绿柳旧游中，华发苍颜未退翁。天使残年司笔砚，圣知小学是家风。长安又到人徒老，吾道何时定复东。题柱扁舟真老矣，竟无事业奏肤公。
鸡黍招要意已真，后堂许到转相亲。巧裁花竹岂多地，浄扫轩窗无一尘。倾倒不知情话密，衰𬯎深畏酒行频。落花一夜成疏迹，风雨还增客恨新。
昔年访月寒溪头，霜高酒劣棱生裘。溪僧辍寝从吾幽，共移不系渔人舟。断崖老木纷金乱，又如苹藻𣶬清流。鹤骨浸烦风露忧，妙语满地无人收。
当年杜老对梅花，曾忆何郎淮海作。今日江城岁云暮，还思杜老歌东阁。春风冬雪三百年，中间梅花岁岁妍。清才一往不可见，惟有凌寒晓妆面。
淮山畎浍奔东海，注作陂池地形改。浊水曾无五尺深，惊涛便欲千寻骇。人鱼漏网逞胸臆，老蚌乘阴弄光彩。东风吹断西来流，见尔枯虚当可待。
晓来风信从东转，风中春气生微暖。陇头残雪已全销，麦苗渐见青青满。土脉膏疏日舒缓，锄犁但觉塍畦短。桑叶生阴布谷鸣，可使流光容易晚。
细风吹尽桑黄紫，绿暗柔条添旖旎。晚来逐伴望林梢，三星便欲当辰巳。节过清明未云远，碎发新蚕已盈纸。迟日融融暖有余，早晚应须候眠起。
万顷秋来云叶黄，瓜田起尽筑新场。茅檐昨夜微霜下，天高气爽风日强。明星未上腰镰去，归路不辞乘月光。陇头薄暮片云起，明日晴阴未可量。
阶头露草珠盈缕，门前促织分明语。日午帘帷气已清，香肌暗喜消残暑。蚊蚋无声灯火冷，已将纨扇归巾褚。更长便合促鸣机，月白何妨弄砧杵。
田家岁事霜飞后，五种收成十分有。征输早了吏不来，柴荆昼掩闲鸡狗。儿童饱暖欢呼走，堂上樽罍湛春酒。力耕岁晚足余欢，五陵裘马真游手。
朔风吹水成冰坚，风壮冰坚白于练。霰雪还随密雨来，转眼纷纷满沟垾。陈根冻烂还为土，土落田中肥一半。霜镰去手即须耕，敢望东风待冰泮。
粉蜡梅梢妆蓓蕾，雪晴乌鹊声零碎。兰堂昼暖浴蚕天，百果流芳喷寒水。春事望春须准拟，临风不惜呵纤指。寒日频添绣线长，百五光阴已无几。
芜城池苑尽荒残，春到长思竞秀山。谷口风和鶑已出，天南日转雁初还。千家帘幕峰峦上，百里笙歌水竹间。记得当年行乐事，韶光不放片时闲。
急管妖弦朝暮闻，翠帘下应当垆君。叫呼枭卢一百万，砍削兕脯三千斤。孔座嘉客每日满，杨园细草何须耘。夜长秉烛可为乐，春色三分未一分。
芳荆堂下两枝长，一本朝来产此旁。敢谓他年当似骥，且期今日得如冈。顾余已免重占虺，闻子还思待弄璋。多谢见贻真锦绣，归时应得衒吾乡。
小窗西下碧溪隅，片石干云一笋麤。苍藓长时斑点露，老藤蟠处节痕纡。不须凡木装佳色，自有灵花入画图。为美又应胜竹箭，坚高元与众材殊。
莫笑青青一两茎，春来次第满林生。露凝节目犹含粉，风过枝梢已有声。拂拭且看霜雪干，剪裁当见凤凰鸣。繁枝去尽生微迳，几为清阴特地行。
细风密雨冷相添，天右余寒势未歼。漠漠乱丝凝旷野，涓涓碎玉下重檐。凌晨预约阳光发，入夜先闻霰雪兼。蝶梦未成欹宝枕，铜壶声咽冻孤蟾。
强半春光未足看，花心柳眼尚盘桓。景阳不放融怡色，密雨犹矜料峭寒。借问董工湮沮洳，何如骑马按冈峦。几番回首自惆怅，可借江南一钓竿。
画栋尘惊燕子来，芳郊时雨敛轻埃。须怜好景分明在，为把愁颜勉强开。仙客有情深赏物，新诗劝我且持杯。更言留得花王住，忍放韶光取次回。
燕语鶑啼次第新，柳绵花锦曲江滨。且将邂逅天涯客，共看芳妍海角春。须爱日添随日线，莫教花笑对花人。一杯随分休辞诉，况有清歌激绛唇。
答答驱禽欲晓天，筠笼轻摘荐芳筵。檀唇深注胭脂紫，琪树匀排火齐圆。醇蜜冷和甘益重，小梅青近色增鲜。花时南国豪华甚，得尔杯盘更可怜。
红英落尽紫荷长，野岸阴阴暗绿杨。过眼芳菲浑似梦，感时情绪直如狂。江皋有客怀双佩，淮上逢人赋乘黄。顾我越吟方自苦，可堪别曲念江乡。
移栽野槿密参差，来束乘时作短篱。树立已教存大本，弥缝不使去纤枝。春残叶暗青云合，秋至花繁锦障垂。家似长卿惟壁立，不忧鼠窃夜潜窥。
驾鹤峰前山气佳，炼丹泉上石如排。高低檐宇依丛竹，屈曲梯桥跨断厓。仙客肯教人世得，贤侯还与郡民偕。春风日落歌声散，藓径时时有坠钗。
谁教蹇步蹑丹梯，曾是先生振所迷。始喜草庐依郡北，旋聆绛帐出城西。仪韶久合为虞凤，伏鹄犹劳似鲁鸡。却爱春风嘉树下，依然还见旧成蹊。
精诚一念格明神，时雨经宵即效珍。政属士龙真有誉，颂成吉甫更无伦。千畴土脉三冬起，百里根荄一日春。自古移风由美化，善良从此在吾民。
策足年来据要津，渐分符竹寄兵民。双旌卷雾辉霜日，驷马骄风蹀路尘。魏晋河山元险固，陶唐风俗本深淳。铦锋爽鉴清夷旦，报政应须笑鲁人。
少壮同看桂苑春，白头相顾等天伦。素风凛凛惊颓俗，高义翛翛媲古人。邂逅论情槐棘地，殷勤分袂雪霜晨。剖符自是诸侯贵，不学河梁话苦辛。
养狙有感谁非是，塞马无因自去来。人见终军持汉节，世闻郭隗上燕台。九门天上云泥隔，三径山阴梦想开。青琐黄扉严密地，待看旌旆应时回。
卫玉清标未及门，先知和气袭人温。言高自有精醇味，手敏曾无洗削痕。一捧丝纶来幕府，两迂舟楫过江村。已惭无取叨交契，更辱新诗仔细论。
相逢邂逅典文场，人世机心一笑忘。丽藻满籯堆锦绣，清谈终坐击琳琅。衣裘不羡公西胜，才术当知贾傅长。今日故园聊踯躅，他年要路看腾骧。
风过依稀听步虚，穿林度水得清都。地灵自有烟霞胜，岁久何妨粉墨芜。双鹤未归晴昼永，片山长在白云孤。无端堑断灵源地，王气宁知属后湖。
昔吟太白凤凰诗，此日登临认故墟。丹穴好音今寂寞，碧梧秋叶晚萧疏。访寻池苑无陈迹，指顾江山似旧书。流影逝波何足恨，且听天籁响虚徐。
通守陈鱼许纵观，旋开芳宴俯江干。合围缓觉波心远，数获丰知网目宽。何必姬姜当脆板，自多鲂鲤荐雕盘。归舟清兴知何限，湘水无风夕月寒。
与君身世本西东，一席虚斋邂逅同。张尉宽衷无巧诋，陶唐遗俗有淳风。座中未阁红瑶麈，门外还嘶白玉骢。来岁金科新榜上，当看名字冠诸公。
空阶昨夜响淋漓，正是东皋渴雨时。蝼蚁未应能有感，乾坤自是本无私。已知协气通三壤，想见嘉禾秀两岐。更待秋冬高廪后，与君同赋誉尧诗。
洞庭六月暑风长，使者征帆挂短樯。汲引津途多肉食，追随行路有壶浆。南洲自恋涵濡德，北阙方思献纳良。更识高门延庆事，彩衣新有桂枝香。
节遇中秋挟日余，哲人来契梦熊时。神澄晓露珠凝彩，气爽秋风桂有枝。歌袴始喧清赣曲，使星还照碧湘西。太平天子方求旧，但指松椿祝寿祺。
篮舆薄暮下禅扃，贪看松萝气象清。未与老僧张榻坐，且携稚子绕廊行。小堂烟重镫生晕，远壑风高水有声。寂寞卧龙无处问，数声山鸟自飞鸣。
西风吹雨下天涯，还见萧疏八月期。筠簟惊秋初冷后，兰缸凝晕未吹时。谁人击节悲秋夜，几处停针念所思。此景多情吟不尽，何郎底事最先知。
幽寻兰若已多欢，更踏崇山望远山。高阁路余心未惬，秀岩目尽兴初还。陇云凝素晴犹阔，篱菊分金暖尚悭。飞盖不须容易去，且偷闲暇笑谈间。
扁舟平日此东西，屈指于今二十期。村落平田添栋宇，人家碧瓦焕茆茨。经过自觉风烟好，来往谁知岁月移。密柳高槐都似旧，行人双鬓渐成丝。
应钟司序两旬时，台座光凝照水湄。善庆远归三俊后，哲人来副半千期。澄波渺渺韬洪量，乔岳棱棱挺异姿。早晚钧衡调燮去，凤池当见老莲龟。
蜩鸴悠悠祇可怜，抢榆控地已飘然。早闻达识无诸蔽，晚挹清风胜所传。会面已欣浑似旧，开怀还肯便忘年。渌波碧草芳春日，忍咏江生送别篇。
开亭后圃号清轩，非逐豪华效兔园。入座馨香惟蕙草，照窗清浅只池源。暂来自怪尘埃远，竟日原无鸟雀喧。况是绕垣多翠竹，春风次第长龙孙。
两楹开处面纯离，题作明轩得事宜。计利已居人会地，征商还是日中时。平持刀尺无心用，高倚权衡莫我欺。达识主人元有大，谁知细故亦无遗。
仙禽西过万年枝，人道飞鸣是路岐。几向静中陪振鹭，也曾高处见长离。共知天上闻声韵，直羡风前刷羽仪。好与便随行缀去，舞韶应自有嘉时。
华轩闻在了溪东，轩号西成学老农。碧玉千峰终日好，黄云万顷几香浓。天低每接金仙语，夜迥时闻紫府钟。祇恐主人为吏去，春来三径绿苔封。
大屏元侯重荐论，自惭蹇浅匪多闻。已当壮齿逢清世，敢向南山恋白云。宴以笙簧终永日，宠将珠玉焕新文。愿凭陶铸冲天去，黄阁门前拜使君。
多才是处走华镳，问柳寻花九十朝。春去光阴祇恨晚，兴来行路莫知遥。谢安携妓情虽远，崔烈为公臭不消。应是醉魂伤骀荡，大歌楚些为君招。
来时春半忽惊秋，思虑关心欲破头。符竹徒劳乘绝障，舆图那忍望神州。未酬素志终难已，欲问皇天肯断休。樽酒且须浇垒块，不须更作畔牢愁。
直须富贵在何时，到手杯行且莫辞。未放沈酣千日醉，何妨酬唱百篇诗。喜看小雨生新润，要使闲愁破两眉。景物秋来尽佳句，濡毫会看墨成池。
六花飞压九街尘，应讶人间未觉春。天上楼台银作屋，云中车辂玉为轮。三秋狼戾盈仓兆，万国欢呼击壤辰。寂寞袁门烟火冷，未知谁是扣关人。
屈指新春只月余，园梅闻道已盈枝。暗香便欲朝三嗅，寒笛愁闻夜一吹。病眼未能临翠薄，幽怀还恐失霜枝。从君觅取春消息，莫使空吟寄驿诗。
画堂深处腊前开，应笑孤根庾岭隈。不比一枝随驿至，肯愁三弄逐风来。华繁素逼窗纱月，香重寒销印篆灰。贤守吟看多丽句，清新未羡宛陵梅。
生来幽意酷怜梅，醉眼愁眉见即开。案上欲教终日在，林梢令折数枝来。轻匀素色欺鱼网，潇洒清香压麝煤。一嗅一观情一倍，熙熙不啻上春台。
近日英雄涉世疏，休言弹铗便乘舆。昼操板艇穿沟径，夜𦶟芦薪阅簿书。似此小心纡若绶，何如阔步曳长裾。江南若有扁舟便，不待秋风始忆鱼。
日日鸡声马上闻，鉴中不是少年身。倦从客路长摇辔，喜得真祠暂拂尘。仙驭不归风自好，遗编长诵意弥亲。隋珠轻用弹黄雀，愧汝当年辞粟人。
雨余庭下紫薇芳，帘幕风清发早凉。细叶密攒红縠皱，纤枝交曳彩霞长。清都旧许分星号，西掖曾容对省郎。怅望日边承露掌，何时相与照秋光。
越溪深处楚江湄，玉刻冰裁一两枝。天借明蟾滋秀色，云垂清露润丰肌。解知洁素风神远，始觉红鲜品格卑。何日曲池亭槛上，细看朝暮弄轻飔。
排筠贴楮缀南金，舒卷乘时巧思深。何必月团裁尺素，自多清爽涤烦襟。挥来振鹭全开羽，叠去栟榈未展心。利用已宜勤赏重，更堪精制出鸡林。
既有吾身似老聃，却无道术类苏耽。阴阳授气还非壮，湿燥因时岂易堪。动戒荒嬉情谩切，坐膺消渴理宜甘。见贻药石诚多愧，乡党无征只自惭。
郡符朝下报新官，不觉津津喜见颜。但怪鹊声连日好，谁知鸿翼过年还。心游象魏三秋后，步入庭闱数月间。别去祇怜风月夜，不闻山溜响潺潺。
士林休复叹栖鸾，已向青云刷羽翰。汉殿旧闻称锦绣，燕堂当见擢芝兰。张帆正值霜风劲，策马何辞晓月寒。解道此行须特达，倾囊却愧乏琅玕。
主人才术照几先，虚室端居宰利权。谁觉市征非往日，自知岁课埒当年。高梧六月生秋色，修竹三冬起紫烟。平日纷纷讥识地，不妨澄寂事经禅。
多士分袍日造庭，谈经议法与论兵。不辞寒夜程文冗，喜见明时道化行。此日人怀平旦气，他时中有少年卿。凤毛已饱籯金术，伫听传家振大名。
拂晓文闱报捷音，传家始见胜籯金。不随门户炎凉异，须识胶庠德泽深。日月光华今际会，岁时风物莫侵寻。欲知报称君亲处，惟有忠嘉一片心。
龙头本是我青毡，寂寞风流数百年。素业久惭吾未振，遗芳今喜汝能传。九光瑞日才披雾，千里修途要着鞭。竹素纪名男子事，莫令风味愧吾先。
频年承乏选贤关，自惜生居黍谷寒。雠尽加三难自暇，听残敲五敢求安。蒙恩邂逅真多乐，已事分飞亦足欢。从此尘劳能脱否，待寻蜀客试占看。
骤阻文闱密密关，不堪霖雨作新寒。暂违尘鞅闲还好，喜得朋簪静可安。樽俎不陈无过举，笑谈相酢有余欢。共知佳节行相近，须把程文继日看。
陶家门户本常关，泽室肌肤雅耐寒。不惜春秋参贡举，况闻早晚报平安。款陪盛集无穷乐，细阅雄文有益欢。未必重阳虚过了，黄花十日尚堪看。
未历藩篱见少陵，索涂擿埴愧冥行。满怀骤获连城贶，溢耳惟闻中律鸣。思巧本惭雕楮手，心雄方怯弃𦈡生。十年世路师良贾，今日才惊利有赢。
词锋笔力势凭凌，高共飞云天上行。清夜几通康乐梦，嘉时还嗣孟郊鸣。人间雅道时无丧，海内才流世有生。欲识篇章精密处，搜奇抉隠语无赢。
卞玉尘多气已低，可能符采压虹霓。晋人自识三都丽，襄野谁教七圣迷。谩说违时清似水，且谋终日醉如泥。秦关自昔称天府，何事雄夸十二齐。
庆绪绵绵嗣伯阳，何时熊梦契嘉祥。月低蓂荚光犹满，风入林钟景正长。出去怀金参九列，归来画迺得三湘。遥知当日瞻佳气，还似兹辰赌寿香。
泛泛薰风入舜弦，西楼晚月十分圆。悬弧门下占祥日，仗节湘南出师年。善诵咏歌盈玉叶，寿觞频举倒金莲。紫泥褒诏知非晚，行看双旌上日边。
君家仲季乐天长，书史优游共一堂。雁序此时详进止，鸰原异日竟轩昂。阶前兰菊幽香远，座上埙篪逸韵长。肃穆清风在华榜，可令进躁坐销亡。
拥衾欹枕未成眠，历历鸿声到枕前。十月高风方永夜，三更疏雨欲寒天。衡阳亭榭真虚尔，颍水篇章是偶然。万里天南共为客，北书从此喜须传。
出门无绪看飞蓬，入夜还惊度早鸿。塞外长芦应已断，天涯尺素竟难通。青荧疏幌遮寒烬，窸窣高梧弄夕风。今夜只应欹枕后，梦魂随汝到江东。
同云为瑞上圆清，腊日飞花落帝城。双阙渐迷鸳瓦碧，九街匀罩曲尘轻。戴溪有月舟方远，袁巷无人路自平。却爱马卿词赋好，梁园一座尽知倾。
论交未必须白头，邂逅相逢辖屡投。识似方诸能鉴物，言非萱草自忘忧。诗书已见勤追琢，筦库何妨暂滞留。但喜荒斋得佳咏，清风和气日休休。
兰玉才华夙有芳，㧑谦高韵慕循墙。风流自与迂疏厚，澹泊应须气味长。屡见清谈能破的，行看素业骤成章。日生鞅掌虽无尽，投隙当来语大方。
落帽山头雨脚长，消愁还是感河阳。劳歌不解凄凉意，小饮难投酩酊乡。共恨今秋辜彩菊，相期来岁沃霞觞。须知四美人间少，一笑千金未易偿。
岩岩巨镇瞻维岳，落落乔松栋干姿。物外风神时远鹤，几先识断世元龟。还逢周寝占熊旦，恰是商岩肖象时。愿酝东溟为寿酒，一年一献一瑶卮。
刘氏功名未足多，谩将带砺指山河。楚宫一夜虽虚垒，汉殿百年还艺禾。今日祠堂皆寂寞，当时江水自逶迤。有灵若忆生前事，应悔初为盖世歌。
明明真理与时纷，曾把清心仔细论。百虑已知归妙道，一尘无复寄灵根。时来或可纡蓝绶，兴尽还思杜席门。异日傥能追逸驾，相忘不必近林园。
时来嘉会一阳新，庆属高门诞哲人。杞梓挺材周世用，珪璋含德足天纯。酒熏爱日凝和气，香触寒梅发早春。密运阴功方寸地，默增遐算有明神。
闲来步月上银潢，天宇无尘夜色凉。双阙高寻佳气耸，三街平衬绿槐长。沈沈琳馆东西迥，袅袅珠楼左右光。归去不须寻蜀客，莫教知到斗牛傍。
千岩秀处有扁舟，不驾樵风欲五秋。金咮未应甘腐鼠，霜翎时自下昆邱。尘埃漠漠长扃户，云月漫漫独倚楼。好事古来常恨少，碧霄清思为君搜。
湖湘跋涉今犹近，淮海漂流昔早曾。扰扰未能逃鞅掌，星星祇见变鬅鬙。驱车旷野犹飞雪，税驾闲窗已上灯。瓶锡不移缘累息，须知人世尽输僧。
香穗氤氲杂瑞烟，条风新转早春天。桑蓬庆集侯门日，铜竹荣居郡合年。清晓十分圆玉兔，寒宵万斛照金莲。祝诗聊致官曹意，上古灵椿自八千。
新诗字字脱埃尘，几效中郎叹受辛。他日合为仙桂客，此时何愧布衣身。更无狐貉原非耻，直有箪瓢不是贫。雾豹南山饥不下，未惭尺蠖解求伸。
一声浑化未来宫，当日联飞真乘龙。策足津途趋要切，掞庭华藻称纤秾。青云荣贯谁同得，白首朋樽此幸逢。乐事晚生曾未识，强赓佳句想形容。
不矜乡版早为宾，不叹恩纶晚及身。物识傥来忘世累，学随所遇泽吾民。鸿冥轻举闲刀刃，舟壑潜移冷隙尘。今日户庭皆似旧，共知君有克家人。
鼓腹酣歌七十余，卧龙山北寄蓬庐。满堂常见斑衣舞，填巷时来长者车。负郭稻田周岁计，还家兰圃足晨蔬。闲窗尽日无余事，时展青囊一卷书。
声华籍籍冠诸公，三十年前浙水东。造次谈经皆振玉，从容遇事尽成风。心游迥出青尘外，名品横飞碧落中。留钥宪台虽重寄，方看平步入鹓鸿。
抠衣平昔登门下，曾许横经近绛纱。江上一言冰玉远，天涯长叹水云赊。不才漫忝朱为绂，承学终惭发已华。今日姓名犹见齿，尚因提奖得灵槎。
小山苍翠出江流，山上精庐望外幽。午影楼台连北固，夜声钟磬到扬州。客帆飞过朱栏角，沙鸟归栖碧瓦沟。南去北来长扰扰，画桡何日暂迟留。
邂逅旧惭无半面，追随今恨只三旬。高才锋颖凌长剑，和气舒迟压九春。百里莫言犹偪仄，三年亦可薄经纶。古丹应有遗方在，好使灵功被此民。
世路差池懒自嗟，眼前随分过年华。山中寻药援青嶂，海上将鸥踏浅沙。怀旧爱君交态厚，题诗寄我素封斜。争知节物随人冷，十月东篱未有花。
达人蔑视千钟禄，曲士惊谈五石瓢。腊尽自怜春气近，月明谁念美人遥。铅华次第开梅萼，金色依稀著柳条。莫问阴山更阴处，数峰残雪未全销。
汉家循吏得民深，素业流风尚可寻。愧在盛时操短刃，远来邻壤效鸣琴。敢论异事追前事，所喜仁心契本心。振辔再经驯雉境，一瞻道庙想徽音。
刚趁闲情逐队行，忽逢萧寺眼前明。修廊有荫僧趺坐，古殿无人雀啄声。咫尺都城尘不到，寻常林木境还清。凭君试问轮蹄客，过此如何不解惊。
一传肯来忘暑月，两旬轻举薄云霄。非关汉水鱼盈钓，不为宜城酒满瓢。方外采真欣淡泊，人间知足得逍遥。高风可是陶彭泽，归去田园为折腰。
解官才喜此身轻，忍以冥搜损性情。疏懒旧来高叔夜，虚闲今日似渊明。愿酬美意情虽切，强缀狂歌曲不成。应有朱侯偷笑我，壮年不解请长缨。
九十韶光才十九，高门曾是弄瑶璋。熊罴梦寐当时吉，龟鹤年龄此日长。刘晏已知丰外计，曹参行见趣归装。更看德善流芳处，济济斑衣满画堂。
晓来迟日上高堂，珠箔玲珑锦席张。玉斝腾波行旨酒，金炉生穗起真香。融融喜气凝庭户，拂拂歌尘下栋梁。许步桃蹊无以报，但祈眉寿献篇章。
隠操真全不待山，小斋新辟户常关。窗延昼白明丹府，𬬻养春和润玉颜。何必金丝喧晓夕，祇将槌拂伴虚闲。人间兴味元恬淡，不见轮飞倦后还。
高步英躔恰妙龄，曙华相照有余荣。早逢周室遵儒雅，亲见文公迓太平。可但清标称玉润，共知具体得金声。庙堂方契千年会，侧听康哉语载赓。
不是双翎羽未齐，天门欲到失云梯。眼前且看神仙府，身外休论枳棘栖。百草让茶先有味，一缾挹水近通携。扁舟邂逅须乘兴，细看东风罨画溪。
落落长松满古园，沈沈碧水侵新轩。于今人物情虽别，平昔池台迹未昏。身外无尘红入座，眼前有酒绿盈樽。更将好乐无荒意，深入无生不二门。
莫笑田家物象微，柴荆未肯愧朱扉。槿篱花发锦步障，莎迳叶齐丝地衣。葭苇吟风环竹屋，鸳鸯浴水傍苔矶。藜羹黍酒有余味，笑看庭阴密又稀。
绕舍澄沟玉色方，夹堤密树俨修廊。霜迟留得秾阴绿，秋冷全无潦水黄。独木短桥通别圃，攒芦新廪出高墙。终年饱暖人生足，何必崎岖走异乡。
桑弧蓬矢是男儿，故国松楸亦重违。架构自知惟壁立，绸缪谁敢羡翚飞。桑麻地狭妻孥笑，堂庑檐低燕雀稀。清世薄才何所用，求田问舍未应非。
大雅读书勤苦外，肯来文会盍簪中。诅盟吾欲出三物，续社君当图九翁。绿橘未题霜降颗，黄杨才长闰余丛。后成若援兰亭例，金谷樽看谁罚空。
文力尤能草上风，后生横槊鬭诗中。诸君共利先登将，一我甘为左次翁。水至细流皆入海，材为直木必由丛。笔端衮衮淳于伙，未觅膏油炙毂空。
辞宦各归千里外，满城不出数家中。得诗夜共嘲骚客，次韵时来寄子翁。已分鹭鸾垂翠葆，尚能鱼目鬭珠丛。人生闲里还无此，白首光阴过莫空。
已在渊明归去后，只消长庆醉吟中。诗名未到出蓝者，酒德忘为垂白翁。刻烛分题喉每噤，挥杯多酌指如丛。拦街拍手儿童笑，十日醒无一日空。
残醉偶思京辇下，戏言堪入和章中。词因公度李道可，印借梦卿成孺翁。荒怪定逾诗律外，风流谁笔笑林丛。张而不弛非文武，莞尔牛刀未可空。
商榷文章论要公，切云千仞将坛中。诗人何地可安我，丑妇今朝才拜翁。雕玉苦心为楮叶，绣衣谩眼束柴丛。南邻寄谢梁兵部，险韵无劳独断空。
至足无求触处同，小斋和气日冲融。几筵已得啸歌地，赤白何须绘画工。况有午檐容爱日，曾无北户召寒风。清心迥出尘埃外，讵见高堂数仞崇。
出门四幕云垂地，举目千花雪映天。况是光阴犹故腊，何妨时日在新年。不辞登顿行长道，但喜丰穰属大田。遥羡风流栖枳客，一焚檀篆达诚虔。
千林腊雪缀玫瑰，为送丰年好信来。有客倚楼吹玉笛，何人立马傍银台。书斋喜白临窗纸，妆阁惊藏照脸梅。清景可怜佳句重，为君随分把金杯。
后进多年仰硕肤，相逢如恨日将晡。懽怀想不辞醇酎，高论应须出大𬬻。丽藻旧钦梁上客，清风今识汉潜夫。初惭不预芝兰列，和得阳春愧已无。
高飞远走可人情，上蔡东青旧有名。谁在华堂餍鼎俎，自甘平野掠柴荆。心忧狐兔纷难尽，眼看豺狼恣不平。莫倚丝绳金縼美，弓藏鸟尽汝须惊。
暑往寒来春复秋，东西南北一萍浮。吴钩越剑虽常淬，梁苑秦关祇浪游。场屋同盟多列鼎，乡闾小子亦封侯。十年窗下劳萤雪，今日明时漫白头。
分宜浪迹学希夷，岂合将身涉事为。无外纵知皆是幻，有中宁免强随时。懒于中散人谁觉，贫过原思已自知。若有一廛容定省，肯将尘鞅自羁縻。
盗跖有年颜子夭，千秋此理竟难昭。一枝仙果方成实，三叶阶兰已尽凋。壮志永违祇自恨，清魂一去更谁招。犹胜伯道终身后，应得幽冥慰寂寥。
海陵东去尽东隅，桑柘田闾间碧芦。北障海涛除斥卤，南分江水溉膏腴。人羞投牒论长短，俗喜乘航贸有无。林下每逢垂白叟，自言不识被追呼。
尽日道途经曲直，连天林木见高低。况多田野迎秋稼，亦有人家报午鸡。宁觉身逾江尾外，祇疑地是海唇西。此心不解分明想，眼界多为近事迷。
塞上风埃扑眼多，飞泉欣见此岩阿。冰丝不断银潢脉，珠滴长圆月窟波。暂转杯觞闲屈曲，忽为霖雨下霶𩃱。形容好景须诗笔，万古苍崖始一磨。
朦胧秋月助光辉，飘泊春风溅客衣。百尺水晶帘不卷，数峰巫峡雨长飞。羽觞修禊行将近，蜡屐登山定不稀。自恨云岩迹如扫，仗君借眼瞩芳菲。
玉籍殊科四十秋，徊翔藩翰几淹留。五羊旧治功尤著，百越新恩志已酬。健节亭亭心益壮，清吟一一思如流。壶浆满道争迎处，昼锦应先驻虎邱。
铙鼓喧喧逐迅流，旆旌明灭拥行舟。三吴作镇侯藩重，一道提兵帝泽优。锦里江山归兴逸，鉴湖风月到时秋。祇应图任须元老，促召犹能驻虎丘。
夕郎暂去赤墀班，宠佩藩符出汉关。江国正逢鲈味美，里闾先著锦衣还。赏追贺监湖边月，醉陟秦王瓮畔山。万壑千岩常在眼，诗情应喜讼庭闲。
越客思归黯不平，闲持长笛写秦声。羡君气海如斯壮，博我词锋孰敢争。江上梅花开又落，陇头流水咽还惊。岂知不寐鳏鱼眼，独坐山堂对月明。
入门修竹耸琅玕，坐久香风拂画栏。春色正秾双桧静，朝光初上一峰寒。翠萦虚室尘襟阔，冷逼疏窗夜梦残。物外闲心殊未惬，殷勤重上白云端。
石磴溪桥傍翠峦，分明深入画图间。远绕禅刹疑无景，迥出群峰别有山。微雨欲来云影乱，轻风不断鸟声闲。岚光可是清人骨，更待中宵一梦还。
望极空蒙清满怀，更寻遗迹步高台。日斜林杪增光去，风静山尖倒影来。万顷澄澜春涨碧，一川秀色暝阴开。坐中自有江湖兴，未放陂南画舸回。
公余乘兴步危楼，十里如云翠欲流。多稼芃芃天外阔，平湖渺渺望中浮。方忻民乐庭无讼，更听农歌岁有秋。吏责已宽聊自得，待凭诗酒寓优游。
偏历江山祇此楼，名传自古又今修。却观湘水浮新景，重对君山记旧游。风月依然如故友，轩窗今复冠南州。远迢张相滕侯迹，幸蹑前规壮胜游。
城南古寺旧林泉，使驭观游绝顶巅。幸缀华轩到清境，深惭凡骨逐真仙。不愁落日归鞍促，更许新诗翠石镌。犹有题名千载后，与他巴水字相连。
相从一笑忘蹉跎，三过秋风锦水波。游子依人仰眉睫，令兄爱客费弦歌。思归仙鹤方惊露，欲起病凫还避罗。共感乌纱能爱老，长长遮护两苍皤。
垂髫骑竹戏江滨，束发区区走路尘。忆别稽山无去梦，乐闻鉴水欲归人。棹歌停檝千诗送，帆影乘风百尺伸。行矣东南寄滋重，越民远尔待颁春。
菩萨慈悲行愿深，遍游沙界拯枯沉。众生得度随形化，说法开迷震梵音。眉现毫光同率土，手持杨柳摄群心。我今稽首虔诚礼，愿赐慈光与照临。
祁阳要郡冠边州，池垒深高北控幽。欹岸绿杨浮水面，衔山红日照檐头。立功慷慨思投笔，鬻己卑污耻饭牛。独使燕然铭汉德，百年忠愤遣人愁。
霖雨不出动隔旬，门前秋草长于人。江湖浩渺欲无岸，锦石最小犹生云。微阳片月何曾见，只有莓苔昏笔砚。田家黍穗未暇悲，茅屋且为萤火飞。
楚甸齐封自此分，穆陵遗俗久犹存。岂知今日鸣琴宰，即是当年赐履孙。且有清风消酷暑，更无惊犬吠黄昏。畏人客子成安枕，独宿荒村不闭门。
薜萝萦拂道𪩘斜，高入层霄残紫霞。地长杉篁环羽盖，风兼箫鼓落仙家。危峰自照当岩月，绝壁堪通上汉槎。人世不知真迹好，只寻流水访残花。
北风吹空天欲破，急雪如簁塞空堕。焚香初自蘂宫归，投鞭来就僧庐坐。乾坤一色飞鸟绝，市井无声百贾饿。贫粟未给贫民啼，空屋漏穿不可过。
僧炉有令禁触火，袖手指直冻欲堕。缾暖微闻蚯蚓鸣，客寒对作橐驼坐。叩钟击鱼呼众起，持钵分糜救晨饿。一参木佛古因缘，试举丹霞有何过。
督运晚宿明堂川，凿冰饮马沙冈窟。风沙正面立不得，骁骑轻兵忽驰突。密雪拥渡无定河，河带血流浸人骨。帐中令下星骑来，半夜促行更仓猝。
群虎锁颈鸡连群，弓刀后先路暗尘。劫钱杀人弃尸去，近山白昼无行人。格捕死鬭血狼藉，解衣黄金犹在身。傍云纵恶坏官法，自来赴愬官中嗔。
溪流冰尽摇日光，夹岸弱柳千缕长。野鸟深藏但闻语，山花半开初有香。今朝伊川首西路，昔年潏水过南塘。安得春风生两腋，从教吹到故山傍。
去家十日九有雨，林间怒鸠犹逐妇。村店泥深昼闭门，系马临河自炊黍。生桑烟重不供爨，麤粝如沙聊把箸。推盘急起却问程，黄昏更望山颠戍。
六月登垅如登天，腾夷铁礓须判年。过险欲涉渭水渡，快眼喜见秦州川。溪塍青秧下白鹭，驿亭秀木含疏烟。投鞭清盥且展簟，明日去酌北流泉。
怒风吹雪急鞭马，匪兕匪虎率旷野。护粮将军夜不来，敦然独宿在车下。夏人骄狃敢予侮，王师问罪在一举。半岁力尽竟无功，哀哀生人命如土。
东阡南陌常经过，腊破已觉春气和。出门仰视天宇静，暄暖自闻人语多。青青短麦遍原隰，耿耿残雪明陵阿。身闲心适欲追酒，惜无佳客来当歌。
轻舆共登大堤路，左手持螯不问数。风回惊怨落红飞，把酒临溪倚花树。杯中神物换凡骨，直欲呼云上天去。茂陵刘郎老更痴，夜守铜盘饮寒露。
桃花争红色空深，李花浅白开自好。前日含青意涩缩，今晨碎玉乱高杪。暖风借助开更多，余阴郁芘花还少。天晴不愁不烂漫，后花开时先已老。
牧童喜晴卧溪曲，群牛互鬭残我竹。惊起旁行不肯来，闻呼却走如生鹿。园夫奋詈辱其翁，老翁操棰自驱逐。牛奔冲狂乱坏篱，补篱更剪溪边木。
市井苟喜毫厘亲，节义动以肝胆许。余耳兆乱在交初，管鲍论财偶多与。情伪安能尽一言，是非必欲期千古。尼父已远不得复，梦寐恍惚与神遇。
元日拥户如盘蜗，门前𫐆辘多行车。拥门喧呼客投刺，惊风舞雪翻飞沙。幽室置火引就坐，持杯暖腹客气华。三杯油然众客去，庭树瑟缩蹲山鸦。
浮云蔽空旱日炽，日酷烧云云散裂。云怒漏穿未肯去，日光迸射千道血。蔽天顽狠鬭不歇，天工默默无与决。乘时争胜更苦热，鱼龙戢戢愁海竭。
众人有钱竞沽酒，嗟我独醒坐搔首。荒径蓬蒿深映门，茅舍三间傍疏柳。南山奔腾呼欲来，云散山容一笑开。何似齐山江上客，菊花须插满头回。
寒空暗澹风满衣，萦回林薄相追随。野花班班隠乱草，暮叶翩翩辞高枝。渭水无烟但闻哭，延州筑城犹出师。四顾乾坤莽回互，溅溅洛水东南驰。
萧生陆沉自信笃，白首抱关羞碌碌。尔期速售耻干时，行为徒涉惭濡足。鸿飞冥冥凌高秋，南来亦有稻粱谋。无言尽恋江湖乐，未肯相随腐鼠求。
东风吹园未曾出，隠几潜心读大易。低头不知客入门，但见开编时点笔。天开地辟日月明，四时变化万物成。伏羲画卦混沌死，纷纷智巧雕元精。
梁山苍苍寒日低，武皇昔年留羽旗。层宫突兀天上出，举手欲引仙人衣。仙人不来怨空老，索莫时从东海归。铜盘千里渡漳水，茂陵草荒秋萤飞。
野蚕缘桑自成茧，群儿采茧残桑枝。明年家蚕黑蚁出，田中桑死蚕忍饥。野茧更采不满筥，家蚁岁生无尽时。翁乎驱儿无残桑，叶长蚕成长有丝。
掣电机锋不容拟，已逐惊飚落千里。人生万事孰为大，世上百年能有几。余蔬残肉岂能饱，包束乾坤归一指。今朝斋钵挂空墙，山前山后松风起。
败屋数间丛万笴，虎豹到庭门下鏁。自种石田一饭足，与语略能言璨可。天昏霏霏小雪堕，拾薪吹炉劝亲火。叶藏巨栗大如拳，拨灰炮栗来馈我。
黼座亲瞻咫尺威，恭承天语慰衰迟。锦书殿陛初传赐，白发郎潜且漫为。九日重分番直夜，六参便赴早朝时。自知麋鹿难驯习，深愧鹓鸾接羽仪。
正衙冠剑拱星齐，清晓天花舞御墀。玉殿影深分扇早，金炉烟湿散香迟。云低含润侵珠络，风乱飞花拂羽旗。班退便疑凡骨变，自惊身得到瑶池。
七叶丹成不可攀，蘂珠宫殿翠微间。千年空怨龙髯断，亿世曾闻宝䇲还。宫女祠归朝路静，岳神綦退晓风闲。五云高宴蟠桃罢，鹤驭时应会此山。
锒铛司钥禁门重，寓直高秋此夜同。楼外归云迎霁月，宫中传漏带疏风。衰迂岂合参新论，俊少何堪接野翁。华省分曹占列宿，经时饱食愧无功。
天光垂碧抱琼台，蘂殿珠宫对岳开。峡口巴猿初别去，海东辽鹤又飞来。三生难转灵源静，六岁空惊迅景催。欲挹莲花峰顶水，普将甘冽浄浮埃。
淮阳闭合欲偷闲，新捧除书墨未干。五日御风方假翼，两河试郡别移官。生缘有定随流易，世事无端用力难。今日得陪门下客，一枝容息便心安。
少年轻喜欲凭虚，误落尘中二纪余。生事萧条寒叶散，故人寥落晓星疏。残骸已脱风波晚，清枕方回醉梦初。却觅渔蓑寻旧钓，一溪烟雨伴春锄。
东西南北阅光阴，边意萧条老境侵。四府飞书惭过誉，数畴废壤愧初心。倾怀敢望时情合，论事须思后计深。髀肉久消筋力倦，但能操笔谢知音。
林叶纷纷已半凋，阴云不放眼周遭。稍知风逐青娥动，更觉天腾北海高。万里无心思假翼，百年多事喜持螯。山前沙井通幽圃，待得春深弄桔槹。
末途潦倒愧知音，幕府重来岁月侵。狂见请缨憎往策，礼容著帽感虚襟。白头久厌戎衣窄，黧面空嗟寒色深。东望故山今有约，清秋应得访云林。
掩关忽报被刑书，自笑无堪涉世疏。白昼曾闻惊市虎，残灰今见祸池鱼。莫嗟静影逢沙矢，犹恐余猜及鼠蔬。逆境自观还自喜，片心无碍一舟虚。
昔年图史守岩幽，每仰高文动斗牛。千里来登徐孺榻，一时如上李膺舟。激昂囊颖思先出，慰藉泥涂欲晚收。曾笑王筠无事业，但题草木作风流。
荣路回翔简帝衷，坐烦谈笑静西戎。金銮学士承新诏，乌垒将军有古风。关塞星烽葱岭远，尘沙毳幕贺兰空。平时未便知颇牧，今日亲逢出禁中。
圣恩优厚得西还，又向云台作地仙。顾我全生如苦李，喜君频酌似甘泉。一篙已占南溪水，二顷初无负郭田。他日题诗如欲寄，为寻茅屋白云边。
超世犹存救世心，深山相遇不知名。岩前时得丹砂粒，云里尝闻玉杵声。汩汩流光愁易促，冥冥浊劫苦难清。如何为我开灵鼎，遍使苍生病骨轻。
五季兵销帝业新，霏烟双阙照夷门。地盘王气千龄会，势据中天万国尊。剑佩辉光新日月，风雷鼓舞变寒温。开先神发随人意，轳轴于今转海垠。
三月春光入眼稀，试寻高处看芳菲。影行平野孤云过，点破青山白鸟飞。秦甸气回惊绿满，渭川势稳竞东归。凭虚便欲乘凌去，清吹飘飘已拂衣。
夔州城高楼崔嵬，浮空绕槛云徘徊。百川东会大江出，群山中断三峡开。关塞最与荆楚近，舟帆远自吴越来。雄心乘险争割据，功业俯仰归尘埃。
野蜑荒獠南北群，西接庸蜀东荆门。高城独控江山险，胜算争先日月昏。散火烧畬连近岸，归云带雨过孤村。二仪开辟虽重阻，须引流波及后昆。
隋柳桥边一问津，便将行止付舟人。土风入眼乡闾异，客路关心童仆亲。淮水烟开渔市晓，龟山云动佛香春。共传米价年来贱，取次东游不畏贫。
转首黄牛百里西，便风不断满归旗。青山随客岂辞远，白浪催船常恐迟。多米渐闻荆渚近，故宫欲问楚人知。今朝共话平安喜，更得长鱼伴晚炊。
西南水会大江出，万里奔激瞿塘开。神宫龙府云雾暗，涡转峡盘天地回。岷山发源四渎长，庐峰白浪九道来。刳舟济涉万世赖，积金覆舟吁可哀。
远山分脉发岩陬，六月虚堂客意秋。无限寒云喷不去，有多鸣玉碎无休。清涵锦石斑斑丽，秀吐金莲熠熠幽。美润散分周下泽，余波还入楚江流。
南对黄山百里峰，双溪夹路碧溶溶。难追旧事飞仙舄，但有余风喜画龙。柳际秋晴分𫁂䅉，亭阴晚色见芙蓉。襄城已远方城近，图志分疆入楚封。
春郊二月浴蚕时，傍岸溪流可染衣。谷转城深惊柳暗，地寒春早见花稀。三年厌应西烽急，千里重随北鸟飞。若问前筹惭潦倒，欲辞虎帐访渔矶。
龙钟双袖马骎骎，来往榆关日向深。多病出门愁远道，早寒平野苦层阴。泉流危栈新冰滑，风入长林暮叶吟。触目凄然何所补，高枝巢稳感归禽。
黄牛白马渡惊滩，两目盲飚更险艰。天地容身惟一榻，江湖骇浪动千山。豪商竞利能争捷，阴鬼多私故作悭。叹息邻家田舍稳，柴门深掩日高闲。
风烟当日竞豪华，故里犹传贵主家。何处可寻楼下水，平南不见面前花。阴机鬼伏天沉海，危祸波翻骨委沙。游客乘秋兴永叹，高林不觉见栖鸦。
双旌明灭转委蛇，行遍秋山意若何。暗谷路穷平野阔，回峦石断乱泉多。崤陵东尽开周邑，熊耳中分放洛河。欲举因缘寻只履，夜深随雨到岩阿。
江曲花开恼醉翁，经旬出饮独床空。芳羹间箸溪毛碧，异果堆盘海药红。尽晚莫辞千日酒，余春已怨几番风。主人清韵家声在，伯始源流到眼中。
西江吸水试庞翁，再访祇园问色空。古殿香寒消宿篆，晴林叶暗退残红。衰年再乞千家饭，逸驭初乘五日风。晓去清明边檄急，前旌高下乱山中。
迂辙来寻昔岁题，恍然前世意犹迷。荒庭老树半空腹，坏塔野禽争暮栖。晚学尽惊新使节，残僧时认旧沙弥。松房自出成何事，二十余年东复西。
山后山前绀宇开，闲携藜杖结青鞋。霜欺泉涩群流浅，风劲林雕万壑哀。到处每逢清众出，有时偶伴野人来。裴公看尽因缘在，百塔龛前首重回。
孤亭结架开岩扃，山深气偏冬常侵。惊浪一溪喷飞雪，阴檐五月垂坚冰。长风不断响空峡，崩石欲落缠巨藤。三伏火云愁病暍，投鞭知有几人登。
星郎步履在清禅，雅结新庵赋大圆。譬喻河沙终未尽，含弘法界外无边。浑成独转离诸相，不立中间绝两偏。闻说毗耶在方丈，众人欲问却茫然。
焚香置榻拂氍毹，困倚蒲团坐结趺。丈室曾瞻一居士，台山岂有两文殊。信心自得超三界，明眼何尝滞四隅。伯雪相逢能目击，电机已笑涉泥涂。
梁甫高吟一幅巾，联翩众盗肯同群。久蟠丘壑虽龙卧，默计江山已鼎分。庸蜀欲开来日月，隆中先见会风云。杂耕初动明星落，千古英雄泣渭滨。
天厌炎灵暗不开，欲吹余烬发寒灰。强因徐庶南阳起，能枉周瑜赤壁来。常见英风吹草木，尚存精魄动云雷。西南遗爱无时歇，不逐长江去不回。
绛节高翔不可攀，尚留遗几在空山。月明曾有芳箫过，松老时看旧鹤还。岩下春归花寂寂，壁间云暗藓斑斑。开元已远霓裳绝，野草青青辇路闲。
头角蟠潜岁月沉，腥风不散古祠深。曾闻惊电开岩壁，常见屯云宿殿阴。苍蜴吐冰藏暗穴，彩虹收雨出长林。荒碑磨灭无遗事，犹冠龟跗压翠岑。
古庙荒山暗水云，岁时歌舞感乡民。几伤谗口方离国，欲悟君心岂爱身。惨惨飞魂号帝阙，冥冥赍志托江神。千年自有遗文在，光焰长如日月新。
三年去国苦飘零，满面风沙漫度春。白日驱车无住客，青山当路亦为尘。东经卤泽初迎雪，西出蒲关欲问津。何日投鞭寻旧隠，云间深访牧牛人。
崤陵皋墓几摧轮，秋暮重过白发新。小雨廉纤能滑径，乱山回互欲迷人。客心苦厌孤程晚，驿舍频来旧吏亲。明日问途知更远，又须呼仆待初晨。
表里山川旧楚畿，筑关乘险事皆非。槎头鱼尽无新语，岘首人亡失隠扉。云外煮茶僧室静，江边酤酒客帆归。我来驻节无言久，为爱春流可染衣。
二年青海困征鞍，归望天威咫尺间。雨露忽颁西辅印，鸳鸾阻缀紫宸班。往来扰扰无虚日，应接纷纷祗强颜。吏责无穷人事拙，梦魂时到旧家山。
半夜惊呼府有符，河堧荒邑应军须。冰生垂血辞乡泪，风涨飞尘出塞车。千里馈粮人未返，百丁团甲户无余。天边旁午流星使，更见河桥急羽书。
城南旧业访韩符，门掩荒榛老木疏。阴洞尚寒难驻客，短茅初葺未成居。崩崖乱竹从欹倒，糁迳飞花不扫除。旧集远年今散逸，苍碑但刻马鸣书。
竹户深扃满迳苔，芙蓉落尽晓池开。数番雨势随风去，一片秋光入座来。已老林蝉余韵断，将归檐燕强飞回。沙鸥时下知人意，近岸相亲眼不猜。
隠君奕叶为清门，诛茅卜筑岁已深。池影青苍山堕地，松枝夭矫龙出林。六月取冰自凿谷，百壶进酒不论金。阮生熟醉无臧否，今爱遗风杜曲阴。
客来稚子出应门，洁洒虚庭屡汲深。西泽千塍连别岸，南山一带是家林。泉清野果浮苍玉，灯散灵峰见紫金。晚日已收凉气动，客归相送步松阴。
扰扰谁知巧丧生，惟君智巧不关心。为能悬解如庄叟，会识真风在汉阴。闲笑重轻争俯仰，静忘身世任浮沉。堪嗟混沌亡来久，今独怜君踵息深。
闲原渺渺散疏襟，风舞渊潜自乐生。春到云山惟杖履，日长天地独柴荆。百年虽健犹亲药，一饭无多懒问耕。常羡子乔仙驭远，笑悲沧海世人情。
决决清溪漱绕堂，兴来随意转藜床。畏人野鸟疑花动，收蜜山蜂误酒香。杏子带须红半抱，药苗退甲绿新长。风光须是闲时见，身世今欣已两忘。
雨过深园暑气清，拂云松竹映重阍。预期节物移承露，自验方书采合昏。片影有缘聊暂寄，寸心无事得闲论。风光未信随流转，犹见飞花落酒尊。
高树风轻叶影齐，新荷破卷绿犹低。日长松下少人到，坐久竹间闻鸟啼。万里惊波逢宝筏，百年病膜快金篦。虽知赤水遗珠在，问路襄城举世迷。
城近斜临南郭路，地宽分得奉诚园。垂竿引水穿回径，种竹成阴补坏垣。晓露不收荷已败，新霜将落柿初繁。天晴野旷秋风厉，借榻虚堂负午暄。
伊川北首始知春，问路停骖仆候门。垂柳万颦梅一笑，苍松四出石双蹲。高人旧隠家风远，祥兆开先国邑尊。昔岁往来曾驻跸，从臣遗刻在云根。
两岁伊川拥传行，往来屡喜访云扃。四时溪水喧岩石，六月山阴满户庭。每到似开双眼翳，久居应涤百骸醒。露香浮座供宾饷，凉叶生风野草青。
密树烟深绿映门，入门清绝隔嚣尘。须知泽畔行吟客，便是林间散发人。山色满楼何处尽，花香过酒逐番新。东风时引闲云到，留作轻阴欲驻春。
杜曲西游访物华，门前潏水渌涵沙。南城天近无双誉，北斗魁前第一家。当日不知龙卧久，今朝空羡桂交花。高文遗墨皆漫灭，林下祠堂春日斜。
九月天高客喜晴，篮舆因兴度溪行。身逢乐岁留漳浦，心逐秋风入渭京。日暖登场多稼熟，桑阴具饷野盘盈。丰年社后多余酒，处处神林箫鼓声。
溪流古堞带林高，林下行通小水桥。但有春风催载酒，更无仙凤伴吹箫。花间鸟散惊藜杖，沼际波回转桂舠。尘迹寻余思一吊，楚魂飞尽不能招。
凿地开方断石根，润通草树亦欣欣。筑基偏傍孤亭阔，引水初从曲径分。风约落花回近岸，露垂欹竹滴圆纹。春晴山鸟常来浴，浅处喧喧故作群。
城陬荒僻自开锄，野性难忘水竹居。岸侧星机搘锦石，波心仙仗立红蕖。闲中有客唯来鹤，静去无竿不钓鱼。八卦神灵今可问，玄夫时出御辎车。
丹青岌嶪冠鳌丘，地辟天开洗百忧。万窍倚空号一噫，八川盘野会千流。浮云晚日悲余翠，废苑荒陵怨暮秋。自昔登临思善赋，高吟岂向世间求。
绝塞初归喜澣休，东城送客偶成游。山前欲访青兰若，林下初闻黄𫛽鹠。双屦高穷溪水出，一身轻共野云浮。寄声德操还能否，炊黍吾过为少留。
壁间石刻图经在，瀼外祠堂绘像真。秋去书怀传北客，归时遗曲祠蛮神。十年口语投荒谪，千里兵戈下峡身。嗟我南来心迹似，临风把酒寄情亲。
细羽争飞翠蔓长，窗间留影点绡光。宁知臂朽专蜩翼，但见心精妙楮芒。诗学虫鱼增旧谱，药图草木验仙方。请君放笔开高臆，纵意云龙五色章。
堂前梅树花初遍，露坐看花对夕风。苦恨夜收春色去，故移灯入素光中。乱争短发愁边白，清映衰颜酒后红。醉眼却来寻不见，只疑林月碎玲珑。
渭水冰消意始回，肌肤玉雪本仙材。江南气暖常先见，陇坻山寒不易开。二月莫伤春色晚，一枝岂待岭边来。风光切莫轻流转，未放悲云画角哀。
轥藉霜威欲断肌，傲霜挺挺发南枝。微风披拂香来去，皎月勾添光陆离。已入鸾台弄妆手，犹存谷口出尘姿。苦无疏影横斜句，深愧林逋处士诗。
漠漠飞香散不收，无言对客似含羞。虽非雪里孤根暖，却免黄时细雨愁。争意竞先多浅俗，高情持重自风流。一株又见垂垂发，肯学江边取次休。
仙人五色鼎中丹，丹养松根叶不添。云散细风梳碧缕，龙离远峤奋苍髯。雨衣铁涩封霜甲，露点珠明滴翠纤。采酿春醪能愈疾，欲求方法检书签。
当年夹路绿参差，曾拥金舆拂羽旗。得地偶逃斤斧幸，闻风非与雪霜期。犹残腊火燔空腹，时有惊雷起蠹枝。想见妖灵占上象，龟山猎罢旧都移。
古槐疏惨倚颓墙，病叶先秋已半黄。封植不知何岁月，雕零今困几风霜。老根傍出人供爨，蠹腹多穿马系缰。叹惜他年承爱赏，清阴曾借暑天凉。
四月樱桃始烂红，拜章驰驿岁常同。留都旧事修邦贡，荐庙清朝广孝风。翠笼摘从西后苑，彩奁进入大明宫。近臣曾见天颜喜，清晓分颁到省中。
与世论交独厌数，此君多冗岂无烦。欲期虚静延清影，莫懒芟除去恶根。渐见远山开晻霭，更无繁鸟乱黄昏。直须放手留闲地，别待春雷见子孙。
葛陂龙去已千年，每见遗孙出是间。未遇严霜怀节久，因生平地立身难。长崖气润云藏角，暗谷丛深雾养斑。春晚向空重箨尽，却惊高意不能攀。
云表争飞镂玉花，冲烟照水弄光华。遍妆庭树能多巧，乱入风帘不奈斜。漠漠杨花迷客径，纷纷蝴蝶满人家。寒檐向晚凝清滴，乳洞春硝长马牙。
六合天人竞散花，坐惊门地亦清华。川原霁后龙鳞出，岛屿平时鸟篆斜。秀发园林春万里，寒生楼观月千家。待看阳律还暄早，破润乘凌见翠牙。
暮飚作气动长林，渴意经时恨未深。乱学飞花穿竹户，散摇清影落池心。生憎拂面轻难改，更觉冲风薄未任。狡兔但从开几穴，韩卢会逐晓踪寻。
毰毸乱舞出烟林，落久临阶试浅深。平尽高低宽眼界，放开虚白见天心。狂倾月窟愁将竭，厚压坤舆恐未任。润泽功成本无迹，便回春意欲同寻。
玉花清晓作余寒，云暗重城晻霭间。初逐细风飞寂寂，旋随小雨润斑斑。万家灯火方行乐，九陌轮蹄肯放闲。向晚霁开斜照在，门前柳色未藏山。
闰余随腊报迎春，便觉勾芒令有神。流转光阴频著物，峥嵘岁序苦惊人。花装宝蜡余枝弱，菜点雕盘小绿匀。从此试听枝上鸟，渐传芳信语言新。
东郊日日唤春催，得意晴天浩荡来。病客强因寒食起，新花不为老人开。尘埃边叟抛书卧，鼓吹山翁倒载回。欲问湖光几时浄，试容扶杖独徘徊。
重云宿霭风收尽，千丈银毫吐海涯。露气洗开青玉阙，龙宫浮出白莲华。寒惊栖鹊翻庭树，阴引灵珠耀浦沙。我是襆巾修月手，玉皇应许上仙槎。
崇轩写物体模分，爽拔风携颢气升。王粲消忧思眺听，本初持饮涤烦蒸。金乌不转铜壶箭，碧碗时分玉井冰。每见喜公如玉雪，更因执热服吾膺。
古制虽存事一新，奇峰时作火云升。凭风高栋能虚爽，欲雨炎天故郁蒸。适意浮沉多野果，热中咀嚼喜清冰。别裁伪体亲风雅，若比阴铿岂敢膺。
墨客高吟动碧云，蒉桴轻笑鼓雷阍。千寻自分遗樗散，百和何堪借枣昏。按剑夜光惊暗掷，挥弦流水喜新论。久闻逸兴须酣发，愿看长虹出渌尊。
千里人怀闵旱心，轻将岁事叩天阍。骤倾江海繁声合，尽涤山川沴气昏。官责时丰聊共喜，归休兴动欲谁论。更思田父相邀乐，步屧春风倒社尊。
喜雨高吟夜不眠，飘飘秀句选青钱。已推覆斗占穰岁，谁事操豚祝下田。满泽新秧初放溜，连云高树欲生烟。未知美价堪多少，洗尽人间苦暍天。
经岁相期尽赏心，虚堂有客阻趋尘。登楼君似庾老子，挟策我为臧丈人。清据胡床兴不浅，来寻奇字夜相亲。莫言糟粕无佳味，未许桓公愧斲轮。
枯虾干栗排野盘，拥炉酌酒儿女筵。却愁诘朝祗明日，便数今宵为去年。瞻星惟恐斗柄落，续膏更愿灯花燃。小痴老怯坐自笑，无补漫废通夕眠。
山光娱客古城东，云散春阴望处空。畏影戏鱼依藻绿，避人飞鸟动岩红。林间野坐分溪石，岸曲晴行喜水风。旧事共高文字饮，新游尽寄语言中。
第五桥东潏水滨，山红漫漫绿纷纷。溪边童子风雩舞，林外先生植杖耘。高论但谈双树法，胜游将步五峰云。东轩夜久清无寐，山雨初从叶上闻。
浮云飘忽竟多姿，苍狗须臾化白衣。对客莫思扪虱语，乘风且共跨鲸归。岩岩清壁三千仞，郁郁寒松四十围。君看时光易流转，新霜高叶又朝稀。
南北相望已十年，白头相见喜留连。风埃异国君多感，朱墨劳心我自怜。事可寸心能有几，生无百岁漫忧千。一闻新赋思归去，韦杜溪边访旧田。
人生飘荡若浮云，邂逅乘风忽聚群。嗟我淹留今倦宦，喜君倾倒细论文。扬舲觉海宗提印，授钺诗坛勇冠军。荒学漫劳无所得，鼻端聊假一挥斤。
万里飞香入晋山，高真秘箓露谈端。春雷发地岩惊绿，夜鹤飞坛鼎转丹。仙桂清风生两腋，玉壶五色抱神丸。虚谈论罢无尘事，林外娟娟月半残。
芸阁磨铅勘旧经，昔闻同舍此同升。九楹置榻从颓偃，百尺浮空远湿蒸。玉鲙堆盘鱼胜雪，绿荷倾饮酒凝冰。家风牢落承推奖，深愧龙门昔有膺。
云路天门白日开，岂无松桂出蒿莱。于斯未信诚可矣，如或知尔何以哉。铿然舍瑟有异撰，岂必读书无取裁。业广惟勤今汝画，覆篑不止须崔嵬。
潏水桥边纵客车，去天尺五访寻初。按图韦杜风烟在，遗址隋唐锦绣余。雨后晚花寒寂历，霜前老树半雕疏。松间有酒来招我，远约相依造隠庐。
溪园经岁不曾开，逸兴何妨候客回。春色堂堂辞我去，暑风咄咄逼人来。追凉故绕池边树，分坐时侵石上苔。皂盖归城鱼鸟乐，更延虚静独徘徊。
郑公赋政鬓如丝，符竹新分晋水湄。招客远郊常置驿，论文古训旧笺诗。汉庭行曳尚书履，泾谷曾刊隠士碑。今日湖亭共游泛，追怀子美昔同时。
挂壁清羸金粟像，映窗性相净名经。门前野水流绕舍，雨后绿槐阴满庭。凉簟醒心须稍健，好风吹鬓欲重青。此间真境谁宜到，更有珍茶一种灵。
一室萧然不受尘，帘垂疏竹映深门。拥衾调气烦呼吸，据案翻书费讨论。南郭子綦初丧我，毗耶摩诘已忘言。尽传息虑何须息，窍凿无伤混沌存。
华严法界出诸天，帝网重重绝世缘。昔有高僧开宝刹，今留飞阁耸琼田。身游色相无穷境，心悟虚空不住禅。碧眼胡人香一炷，分来今欲对师燃。
灵山胜致古今同，下种开花一线通。岘首道安酬凿齿，江西马祖对庞翁。圆珠迥耀千渊黑，滴乳微倾六斛空。我有宿缘香火念，闲来相与论幡风。
八月秋高肺病苏，深居吾亦爱吾庐。晚风剡剡初衣袷，白发萧萧不满梳。困着藜床眠北牖，远飞蝶梦访清都。觉来闻有云山兴，亲写新诗欲起予。
默默穷年逐众行，杯坳浮芥竟何成。交游似梦逢还去，世事如尘扫更生。未访故溪舟一叶，空嗟短发雪千茎。病衰易感伤摇落，一夜西风枕上惊。
西北秋风动碧云，经年忽忽惨离群。去辞北阙投新绶，归老东山缀旧文。诗遇惠连须长价，书从阿买可张军。平生胜理思悬解，糟粕徒观愧运斤。
杜曲樊川旧化城，东西相峙两牛鸣。岩前宝塔藏遗烬，殿里长灯续旧明。万法分流皆有相，一心息妄自无生。丛林是处经行遍，会向东山记姓名。
灵源独耀脱根尘，岂论空身与色身。若论有无宁见法，须知开悟不因人。病喑得味难形语，走饿还家忽忘贫。薪火相交多少险，烦师与众指迷津。
金轮风火转无涯，震旦观光渡海沙。八万言诠归贝叶，三千世界聚莲花。有缘禽鸟来波第，随喜天人尽木叉。今古少林风月在，闭门常御白牛车。
应感随缘各有因，一源真寂自无尘。须知此物非他物，能悟前身是后身。叔子探环乔木在，房公发石旧书新。区中谁是王文度，证印曾逢竺上人。
往来积习几生身，石上精魂世共闻。北涧水通南涧水，南山云绕北山云。光含众色珠常静，影入千溪月不分。试向道人谈实相，神奇腐臭但纷纷。
朱弦曾闻三叹曲，青松自长千岁枝。意来是有我辈语，佳处只应能者知。旧心洗尽万斛水，新愁谁争半额眉。清兴飘飘仙奕奕，欲游天外戏云螭。
城下清溪照病容，溪边开席豆笾丰。故应举酒殷勤处，欲慰疏花索莫中。短发萧萧羞帽侧，强颜咄咄学书空。青山行卜他年乐，深结茅庐访德公。
不见吟翁近十年，驿亭相遇两欣然。旋临野岸烹河鲤，賸向邻家送酒钱。对雨张灯留夜榻，傍篱系柳泊归船。此生自断君休问，早晚须芸杜曲田。
骎骎长路倦羸骖，搔首飞尘苦战酣。猿过故山惊晓帐，苔生旧钓暗秋潭。土风膏润田耕熟，物意清幽井汲甘。一别几年劳客梦，会携藜杖破晴岚。
妙语飘飘慰旅穷，自怜饥味得甘丰。朱弦恨废高山久，明月惊投按剑中。垂翅为逢勍敌勇，倾囊但愧鄙夫空。相从知便忘形迹，一鹗先曾玷至公。
朱绂翩翩别乘行，候人楚语喜秋晴。君山木落洞庭阔，帝子魂归湘水清。曾叹选官称一字，旧闻世誉重三明。餟醨若访垂纶客，苇岸夷犹鼓枻声。
相逢莫厌重留连，邂逅浮云只偶然。前日一樽穷乐事，今朝千里感流年。尘侵遗迹留漳水，风入高吟动蜀鞭。锦鲤往来出江浦，应传秀句满嘉川。
湖亭独往客初归，春去春来尽不知。新竹出梢才放箨，断蒲经雨别生枝。山寒藏雪生云湿，风送飞鸥过水迟。却笑偷闲得忙事，自寻邻叟问钩丝。
南北飞鸿迹影孤，青衫相见十年余。中铨简士归绳墨，小邑沉才谨簿书。游刃屠龙传世学，飞章荐鹗待公车。太平藻绘须文彩，今日何人诵子虚。
蔼蔼长空春已归，东风犹在绿杨枝。故人错莫送行处，流水苍茫无住时。汾上先生能理曲，河滨退老喜论诗。闻君此去追高躅，应忘青衫簿领卑。
瘦马骎骎渡洛行，东风莫著褐衣轻。为嫌愁梦能催老，故懒题封去问程。千仞会游悬水急，五浆须信客心惊。明朝我向壶关路，待约归缨共濯清。
我居杜陵君淮东，平生南北马牛风。云山一日邂逅见，草木千里臭味同。今朝归心逐社燕，他日付书随春鸿。不堪立马向日暮，索莫酒散秋堂空。
聊为五斗陶元亮，却爱三龙邴曼容。蕙帐晓空惊怨鹤，客衣夜薄感寒蛩。江边朝露半红叶，天际晚晴多碧峰。漠漠长空何处尽，双凫飞去晓云重。
北游汗漫遗玄珠，烟愁雾泣啼芙蕖。兴来便脱上方屐，归去重修繁露书。一梦百年依幻宅，五湖千里御风舆。家山芋栗应常熟，坐看朝三戏众狙。
前生问学仰前修，亲发星星禄始谋。千里束书来北阙，一朝怀牒走南州。荷衣未改斑衣戏，斗米聊宽负米求。想见江神能世态，开帆风满送归舟。
秋风萧索塞云黄，白发青衫应辟章。曾说穰侯常畏客，今观毛遂欲投囊。雁门旧障云松尽，离石新城垅谷荒。想有高谈开玉帐，尊前妍论洒珠光。
初伏青蒲拜皂囊，忽驱五马下潇湘。入承上合尚书牒，分掌中铨吏部郎。焚藁旧垣犹寂寞，拱枢列宿顿辉光。闻归未便能倾倒，五日朝班得缀行。
白日高悬照九垓，天门欲上却飞回。虽闻西蜀题桥去，未放东都走马来。丰剑有神须会合，荆珉蕴璞且徘徊。明年八翮乘风起，一振鹏程九万开。
瘴雨蛮烟远蔽空，只将谈笑荡群凶。旌旗夜卷妖星殒，鼓角秋高杀气雄。已喜张良还灞上，更须龚遂守闽中。凯歌声动天颜喜，金虎三珠拟报功。
国门一别四经秋，新命恭承自冕旒。碧落神仙来禁闼，青天云雾隔皇州。孔鸾笔下𬸣光翠，泾渭胸中有品流。闻说丝纶推世誉，佩声好听上鳌头。
日月沄沄不可追，神奇腐臭略无遗。一丘一壑能谁过，相煦相濡莫我知。强聒睢盱何所补，雄夸凌厉亦奚为。秋来春去寻常事，安得乾坤独尔私。
萧条寒邑古风深，应叹光阴恨陆沉。莫厌荒山轻廪粟，须思美政慰民心。门连露草常封印，吏散秋堂静试琴。欲约仙凫终未得，东城何日听车音。
少轻纨绮袭箕裘，力学从容与我谋。择友卜商能胜赐，舞风曾点自殊由。去乘汴水春舟疾，行过龟山楚客留。千里有声如寄我，须寻临潏旧林丘。
晓路髯翁已我先，清时有味独君偏。柳深门掩径未扫，花落鸟啼人尚眠。颠倒着衣惊应客，咄嗟解榻遽张筵。云开日影斜阊阖，怅望归程急马鞭。
绝域经秋自乞还，粉闱春得缀星班。诏趋龙幄登文陛，恩捧芝函入道山。曲学岂知新说美，苍颜难伴后生闲。闻君此地淹徊久，怅望当年未及攀。
归风何急动征车，几夕相逢意有余。绿暗河桥冰泮后，云藏山径雪晴初。登门曾上千重峻，游刃将惊万窾虚。他日再来宁可约，北鸿时付一行书。
半年渔浦巴城守，两任云台太华宫。岂欲背时聊免俗，但能省事略成风。玉泉古刹须留客，峡水安流好向东。祖帐联翩催棹急，临溪洒泪落丹枫。
去岁书传叹鹡鸰，新诗甚喜字纵横。龟虽有智犹罹网，雁为能鸣得免烹。须信箧中多谤语，莫矜堂上有奇兵。滔滔天下常如此，无慕功名取次行。
子墨文章不自珍，连编大轴弃如尘。久收幽履安岩谷，但见高名出搢绅。欲寄远书寻素舸，今逢佳士得朱轮。放谈可讲平生学，新传行观尽获麟。
去乡甲子四十二，归路山川九百三。长河无鲤来东北，远梦随月转西南。檐花雨落春独酌，窗竹灯寒夜对谈。石上精魂能阅世，欲寻前事兴方酣。
飘飘仙驭出蓬莱，时节新阳动琯灰。庆阀拱魁三象近，祥源引派九天回。磻溪龙虎家璜在，申国风云旧岳开。闻说清台占异事，弧南星步入中台。
不计无成与有成，但能偿足百年心。喜营美酿多栽秫，广蓄奇书尽散金。三代遗文钟鼎古，五湖秋意画图深。超然真趣谁能识，目送孤鸿抚素琴。
形影何尝问主宾，真风满户养颓龄。不从田父迷回驾，但有渔人笑独醒。闲摄高云游沆瀣，静收浮气借光灵。出门无事谁相喜，只对秋山满眼青。
绥城古语刻兜鞬，何事求犀近水燃。乡里后生轻宿学，朝廷新诏急遗贤。风回夜月开重晕，骊睡神珠出九渊。今日秋皋闻鹤唳，茂先方议𣃁龙泉。
山川错莫不逢春，京洛空多满马尘。李渤请归聊见志，鲁褒著论久知神。怀沙曾愧垂纶客，击磬兴嗟荷蒉人。向老愈怜筋力弱，空伤涸辙泣穷鳞。
腊前曾约走新春，春到无端绝塞行。戍卒催完灯下甲，急烽连入雪中城。万夫扰扰争分饷，一饭匆匆岂暇羹。自叹东西求斗禄，兵戈已过十年生。
早岁逢予叹陆沉，东风还更枉华音。五蹄一角必殊相，八跪二螯多躁心。众惜伏辕伤骏骨，自惭跃冶匪祥金。抟风敢效垂天翼，但乐孤巢寄旧林。
志学长年患小成，五言今喜继家声。因君笔墨多新语，满路云山得美名。才业未堪高卧显，篇章自欲以文鸣。归时正是春风好，拥辔应教取次行。
少年书卷是生涯，白屋清朝自起家。数上封章思有补，一生悃愊静无华。初瞻玉节星轺下，俄见铭旌粉篆斜。天理冥冥谁可度，但伤零落掩淮沙。
家声昔冠秦中望，妇学今传颍上风。百岁流光方过半，新春逝水忽驰东。丹山凤泣归巢冷，寒月乌啼反哺空。他日拂弦悲旧曲，应将哀恨寄孤桐。
郁郁佳城颍水涯，素旌今见出重扉。不逢玉鼎仙丹转，忍见春风画翣归。马鬣起封占鹤表，锦书赐邑得乌衣。须知千古芳魂在，漠漠孤云岭上飞。
筮仕西州佐邑时，高才不厌簿书卑。清修与众初难合，真节当朝晚始知。谏苑尘埃多旧藁，佛宫粉绘有生祠。与君家世重重契，祖奠灵车涕满颐。
真长世誉贤兄弟，棠棣名斋为学诗。华厦何妨因旧址，春风不老是仙枝。攀条渐见传芳远，和气先从近本知。顾我雕零长吊影，感今徒益鬓如丝。
绿绕随城潏水流，百年那免问菟裘。泉甘易汲能蠲疾，土沃翻耕每报秋。欲托高人论地券，共期他日老渔舟。归身未到心先到，得此余无一事求。
残编断简事寥寥，购辑成书匪一朝。韦述投山藏旧史，肩吾去国失宫谣。须知孔壁遗文在，岂逐秦燔烈焰销。博学多闻予所仰，喜君携笈过衡茅。
逸意闲云野鹤孤，药苗山叶缀衣裾。新蒸石卵将留饭，戏酌铜盘便得鱼。疗疾但分庵畔草，吐言不出世间书。五年密密求真诀，始露三元御气车。
处世能求出世心，石坛深夜礼星辰。遍游五岳求真诀，独向三清有主人。妙笔曾开天日晓，悬壶常锁洞山春。不知何事飞符动，又见荒林聚鬼神。
三年发箧墨犹新，踪迹虽疏意更亲。云雾渚宫迷远梦，兵戈青海困飞尘。飘零剑外参谋客，怆恻山阳感旧人。今古交情如覆水，为君涕泪洒新春。
昨时江北望江南，把酒离愁已不堪。今夜江南望江北，抵掌清谈安可得。历湖白下非吾乡，官身俗眼禁人狂。后日扁舟更西去，江北江南两何处。
北风破雨初成雪，斋舫篷窗吹纸裂。篮舁触冷访圆庐，得把一杯聊耳热。人生自适待何时，矧君与我皆衰迟。会待晴天暖风日，杖藜同赴北山期。
吴兴道人美风度，月下沧浪翘白鹭。昼公诗律尚能传，间有赤乌黄耳句。海角相逢一笑新，怀归不待白苹春。寄声故国群儿辈，潦倒尘埃贺季真。
西城小雨宿尘消，春水溶溶拍画桥。拾翠汀洲白苹发，披香宫殿紫云高。彩舟日晚绮罗醉，油幕风晴丝管焦。侠少朋游应念我，一年佳赏负今朝。
夫子安贫五十年，年来生事更茫然。青衿稚子彼何有，白首故人谁见怜。霜后鹑衣寒绽线，日高鱼釜冻无烟。冗官犹愧苏司业，不得时时送酒钱。
城中厌雨过清和，偶出西郊野意多。蚕簇趁晴初摘茧，麦场经润欲生蛾。营巢黄鸟啼深树，引犊青牛饮暮河。老圃念人留𥩟久，挽衣沽酒愿相过。
节物惊心不我留，故人相望海边州。芰荷老尽池台晚，鸿雁来多云汉秋。谁共清樽寻乐事，独将长幅写离忧。明年芳草青门道，好试青衫伴侠游。
未从名宦两蹉跎，可但诗狂与酒魔。紫陌尘埃日驰逐，青楼灯火夜经过。当时豪纵年方少，今日疏慵病更多。唯见凭栏复敧枕，往来方寸奈情何。
客子由来怀故乡，苏门冷落白云旁。梦随夜月钟前断，诗入秋风草共荒。操板镰靴游宦厌，开樽挥麈旧欢长。泜川逸老应相念，为倚阑干向夕阳。
新巢故国两依依，似与春华秋叶期。雨过池塘得泥近，日高台榭卷帘迟。秋千节后初相见，祓禊人归有所思。双侣多情拟凭杖，小笺封就碧云诗。
小阁烧香麝煎浓，翠苔庭院绿阴风。卷帘燕自双飞去，敧枕人方半梦中。秋鬓先于怀县令，春愁多似义城公。西园酒伴无消息，欲寄鱼笺水自东。
古刹荒凉昼掩门，鸣鸡吠犬接西村。窗间自记曾归梦，楼外谁招欲断魂。漫赋新诗题琬琰，少逢佳客佩兰荪。更堪愁肺经春病，负尔商歌酒一樽。
曾见君家亭上碑，东望风月动闲思。昔无卜筑如相待，今遂登临是不期。万顷白云山缺处，一庭黄叶雨来时。许昌应负重泉恨，当日阳春枉赋诗。
当时节物此山川，倦客登临独惘然。戏马台荒年自久，射蛇公去事空传。黄华半老清霜后，白鸟孤飞落照前。不与兴亡城下水，稳浮渔艇入淮天。
城中雾雨晓冥冥，坐失城头百尺亭。行乐固知非我事，苦吟犹得有君听。未应白发饶新贵，任使黄华笑独醒。异日肯寻鸡黍约，太行长绕故园青。
秋风几度老江蓠，鼎水眉峰隔梦思。下走误传宣室召，上前谁进子虚辞。东坡麋鹿同三径，西掖鹓鸾占一枝。独有野僧违一俗，翠珉新勒旧题诗。
东风吹雪阴复晴，西日冉冉林间明。著水苔衣渐涵绿，向阳竹鞭初引萌。官粮得饱酒不足，春物有意人无情。驰书相谢五陵侠，汗板尘靴今半生。
南浦东风拂水文，汀洲芳草绿罗裙。桃花旧叶应相望，杨叶新声我独闻。酸鼻可怜香欲绝，断肠不待酒初醺。斜阳归去书窗下，一幅蛮笺赋梦云。
东园花下记相逢，倩盼偷回一笑浓。书簏尚缄香豆蔻，镜奁初失玉芙蓉。歌阑燕子楼前月，魂断凤皇原上钟。寄语虞卿谩多赋，九泉无路达鱼封。
衮衮尘埃与愿违，可堪持酒送将归。壮心已服驽骀老，羁思常先鸿雁飞。十口无厌太仓粟，四邻分采故山薇。何时偃卧柴桑里，自讼渊明昨日非。
墙外长川拥万舟，门前山色入南州。风来浦口客争发，日下庭阴印未收。乍厌折腰从吏役，屡应回首念朋游。病夫颇有东流兴，预约清樽为少留。
客宦逢迎泗上州，酒筹诗卷慰淹留。九层灯火偃王塔，四面溪山彭祖楼。此去君辞栖棘地，年来吾有负薪忧。终期一过河阳县，相对春风话旧游。
树竹开窗小屋东，低檐却日竹通风。长年驰骛欲何往，终日退藏于此中。未厌睡魔常有在，若思人事即无穷。躬耕不是悠悠计，来作苏门邻舍翁。
经雨清蝉得意鸣，征尘见处见归程。病来把酒不知厌，梦后倚楼无限情。鸦带斜阳投古刹，草将野色入荒城。故园又负黄昏约，但觉秋风发上生。
十旬病免谢鸡群，收得闲身付白云。南浦少留离别赋，北山相待敢移文。松舟桂楫晓将发，菰叶鲈鱼秋未分。异日有怀长笑客，西飞燕子一相闻。
一马西投汴水滨，自惊秋鬓带尘纷。秋风尽日吹黄叶，心事经年寄白云。去矣尺书勤访我，醉来樽酒强酬君。北窗络纬寒声急，明夜伤心独自闻。
吾家季真登大蓬，我为斗筲来宝丰。公乎时以监呼我，自笑名同实不同。樽酒相望今夜月，鲈鱼又负一秋风。少须婚嫁匆匆毕，会买扁舟下浙东。
君投筦库可知非，我饱官粮又愿违。旧国秋高鸿雁过，长淮水落白鱼肥。西风吹梦端相觅，南物留人也念归。何日芦轩下双榻，满持樽酒洗尘机。
长铗长铗归来乎，十口想厌淮南鱼。游宦非图饱而已，浮生且问乐何如。定无佳客清樽酒，赖有古人黄卷书。我亦尘埃同病者，与君长愧白云居。
茫茫尘土欲安之，珍重吾人个处期。绿野相随一藜杖，青山正对两茅茨。自怜悾惚负平昔，尚敢婆娑临暮迟。第恐阿戎犹喜仕，它时不与五君诗。
渊明新榜揭门眉，夫子高情俗不知。未仰秫秔供岁计，本于松菊有心期。卧来不浅羲皇兴，归去何惭乡里儿。窗破檐倾从此始，祇应风月解相思。
四年吟笑老东徐，满目溪山不负渠。得米径须偿酒债，有田便拟卜吾庐。明朝门外扁舟雪，别夜灯前满纸书。会问匆匆解携客，相思命驾定何如。
三年官局冷如冰，炙手权门我未能。赖与白云之隠者，不谈黄卷即寻僧。萧萧帘箔风披竹，草草杯盘雪洒灯。尘土浮游浸相远，吴鱼燕雁两难凭。
不见步兵今一秋，年来复与仲容游。苍颜白发惭衰暮，纵饮狂歌作辈流。顾我宦情真漫浪，为君行计几淹留。能寻三月皇州约，拍手同登卖酒楼。
泛泛流萍滚滚蓬，偶然南北偶然逢。一樽通济桥边酒，两夜临濉驿外钟。行矣风波宜尚慎，归哉尘土不相容。事功早立须知退，学稼它年访老农。
紫翠峰前水一湾，趣亭微径白云关。渔樵不见携筇去，猿鹤相随采药还。晚月带潮来海上，春风吹雨到人间。恨君轻为苍生起，曾得东山几日闲。
诘曲池塘碧玉流，禊亭孤占小汀洲。长纫座上芳兰佩，不系檐前画鹢舟。好泛羽觞修旧事，为书茧纸记清游。季真待得东还日，初见红蕖十亩秋。
满城杨柳正黄繁，几处秋千出短垣。经雨河流失清浅，带云春色乍寒暄。从来嵇阮耽琴酒，况得机云好弟昆。咫尺津亭望斋馆，杖藜相过莫辞烦。
日日东风吹旱云，弄鞭低帽送西曛。客亭五里复十里，春物三分今二分。但解征衣平酒债，莫随肥马作尘纷。扁舟不及清明约，紫笋朱樱未负君。
匹马扁舟寄此身，可怜投老尚迷津。黄尘是处随游子，明日相逢即故人。东道琴樽能惜夜，西园花絮欲伤春。分携后日匆匆去，灯火虹桥梦更频。
青梅小叶柳长条，相对春风各动摇。物色依依如有待，人情忽忽自无聊。五陵剑侠知谁健，三径车工不我招。好去广津门下水，新秋稳送木兰桡。
朱衣白面懿王孙，好去淮阳事相君。已放扁舟下南浦，更持樽酒醉西曛。青云计自此行始，明月惜从今夜分。拟仗短书裁不及，但传穷达报知闻。
何处经行特惘然，津头曾送木兰船。桃花春水生前夜，杨柳秋风忆故年。驿路尺书疑断绝，官仓斗米愧留连。飘飖复作江湖计，从此长安是日边。
麝煤新剂黝而坚，谁谓奚生法不传。信是文房希代宝，益知公子过人贤。蔡中郎老喜飞白，扬执戟穷耽草玄。雅意肯要琼玖报，十丸聊以助吾颠。
南郭何人卜筑幽，平田高树带清沟。隔墙野鸟啼晴昼，驻马行人照白头。二顷难寻归老计，一樽宜结探春游。步兵不惜供厨费，更作东风数日留。
晚泊扁舟一问津，依然节物思羁人。江山月照六朝梦，桃李风吹三月春。宅枕谢公墩下路，诗寻萧寺壁间尘。可须樽酒平生约，长望西州泪满巾。
声迹相闻忽此逢，杖藜萧散一相从。平生诗酒真吾事，何处江山不尔容。芳草自生南北路，孤云难系往来踪。异时荒戍长回首，风送石城楼上钟。
渭北人游楚水东，论诗说旧偶从容。乡关此日几多远，春酒与愁相胜浓。且免牛衣愧妻子，莫将羊酪诧吾侬。哀王孙赖弥天释，肯学扬州饭后钟。
未应一笑为千金，且解樽前绿绮琴。归雁不将书北去，行云长伴日西沉。楚兰径远飞黄蝶，湘水帘空对绿阴。无复赏心酬节物，断肠翻咏白头吟。
夜衔舟尾昼联樯，齐发都门到楚乡。我欲尘埃投衮衮，君方湖海去茫茫。伤心客路逢寒食，回首家园但夕阳。想见步兵应访问，仲容无复竹林狂。
六代风流不可寻，石头胜槩古犹今。疏钟答响江山迥，啼鸟忘形松竹深。借问白云谁卜筑，拟要明月共登临。终投逸少兴公社，蔬粥麻衣事道林。
好在金陵王隠君，尺书忽与我相闻。莼鲈久负秋风约，猿鹤终寻旧日群。横笛卧吹南浦月，杖藜笑度北山云。六朝陈迹何须问，一曲沧浪酒十分。
不见江南汤惠休，芝钱今也嗣风流。烧香弄笔一生事，蹑屐佩囊千里游。乞酒未还黄菊晚，拟诗初就碧云秋。临高跂马君行矣，从此安期始欲愁。
黄叶岭头黄叶飞，白云庵畔白云归。叶随游子终相失，云伴禅翁得所依。会解腰间斩马剑，肯寻江上钓鱼矶。焚香扫地双林下，愿赎今生种种非。
宜秋门外养鹰坊，好草陂头射雉场。油幕毡庐张野饮，锦袍貂帽结戎装。兴阑落日黄尘断，梦后西风白发长。谁念江湖独流寓，此情难话与渔郎。
楚泽初冬正获田，孤鸿欲下却翻然。人烟隠约青山郭，云物离披小雪天。送别杯盘犹昨日，劳生鞍马遂穷年。故人多在金闺籍，谁念心寸如断弦。
山色相衔类太行，江流东去亦浑黄。鲈鱼鲙美招来客，鸿雁书迟梦故乡。五斗月支何足道，一帆风便可能忘。归田有计非今日，莫把移文揭草堂。
我爱金陵望不厌，独寻微迳蹑晴岚。柔桑浅草三月尾，踊塔飞楼一水南。苒苒流云牵仿像，迟迟艳日助醺酣。何须拊手歌桃叶，已觉王郎思不堪。
黄尘随马染征衣，十里江皋送客晖。废井草荒蛙黾怒，下田沙涨芋魁肥。解缨拂树弄清浅，横榻扫云飞翠微。人生事事不如意，终日念归何日归。
悠悠东去欲何之，草草西还可是归。残日两竿荒戍远，青山满眼故园非。江田经雨菰蒋熟，石路无风蠛蠓飞。回羡耕夫闲胜我，早收鸡犬闭柴扉。
衰俗纷纷务近功，几人心迹与君同。低回州县青衫列，踊跃圣贤黄卷中。牛渚江山空夜月，河阳桃李再春风。相望鲁卫无多远，异日能寻卖药翁。
风雨扁舟幸少留，为君持酒话徐州。白鱼紫蟹秋初美，戏马飞鸿梦屡游。二阮年来知健否，季真老去尽归休。白云庄畔多闲地，不惜横刀直换牛。
昔年九日登临处，把酒梁王旧吹台。今年九日登临处，江上黄华殊未开。一川落日随朝下，万里西风送雁来。节物可惊人更老，宦情归计两悠哉。
扬子江头两信潮，送君西去木兰桡。依依暮雨鸳鸯梦，袅袅春风豆蔻梢。细字碧笺随雁到，小帘朱户抵天遥。长安触绪牵情地，不特魂销骨亦销。
支郎风味喜相亲，乘兴来寻雪后春。夹径竹阴疑碍马，隔江山色似招人。岂无暇日容高卧，如有闲田愿卜邻。预约东城二三子，岁时相过莫辞频。
我访故人不待招，沧江谓广才容舠。离城五点寒更急，著岸两竿晴日高。别来书尺正坐懒，老去鞍马何堪劳。明年淮上更携手，醉步卧虹千丈桥。
江上颠风倒客樯，江豚舞浪卷浑黄。故人漂泊知何处，何日平安到故乡。野色苍茫春尚浅，梦魂惝恍夜仍长。可无百斛兵厨酝，此段离忧未易忘。
青青麰麦欲抽芒，浩荡东风晚更狂。微径断桥寻古寺，短篱高树隔横塘。开门未扫杨花雨，待晓先烧柏子香。底许暂忘行役倦，故人题字满长廊。
吟鞭西指凤皇州，好趁华年访昔游。新样春衫裁白苧，旧题醉墨满青楼。鸣蛙雨细生梅润，飏燕风高报麦秋。须念江边桃叶女，定从今日望归舟。
避雨孤篷泊柳阴，潮回溪曲稻花深。有时白鹭窥鱼下，竟日青蛙伴我吟。酒敌无人情落漠，云乡何处老侵寻。诛茅拟卜终焉计，不为清风暂解襟。
寒麦田畴雪糁花，暮潮洲渚水吞沙。凫鹥长作渔舟伴，桑柘深藏老圃家。浊酒纵贤谁与醉，青山有价不容赊。南来学得沧浪唱，却著征衫袖马挝。
沧江浩渺寄星槎，望极纷纷两眼花。但见潮头澍木杪，直疑山背落天涯。鸱夷信得平生乐，仲御尤宜抵死夸。伧父惭非能赋手，渔郎若个是诗家。
黄泥潭口檥征篷，回指东城祗眼中。半夜凫鹥先觉雨，连江葭菼自生风。青灯解作无眠伴，白酒难招一醉同。从此相思寖相远，便凭归櫂附诗筒。
为问溪头潮浅深，片帆长挂北归心。夜风吹雪晓尤怒，午日破云寒复阴。江淮行役殊未已，京洛朋游安事寻。何时稳坐饱麤饭，鼓腹东皋农父吟。
桧檝淹留已涉旬，小窗犹得酒相亲。寒潮不应溪流涩，病客未行舟子嗔。挥手便分今夜月，断肠先见隔江春。凤皇台上长回首，何处高城与故人。
燕庭冠珮拜炉香，丸剑纷纷想定场。江上烹鱼犹得信，座中惊雁已离行。浇愁酩酊一樽酒，破睡咿哑两𫇛床。不特赋诗怀二仲，故呈凡韵恼支郎。
歌成五噫赁舂者，药不二价夺牛翁。衰俗何知贵公子，清贫颇有昔人风。君方上冢渡沔去，我适乘舟投剡中。差池相失重回首，好住海鸥忘塞鸿。
南国长干古佛祠，浮图鸳瓦碧参差。欲追三阁登高作，非复六朝全盛时。檐角西风挂星斗，墙阴寒雨啸狐狸。劫灰终换人间世，石甃金棺好护持。
霞构云扉不着关，甍檐开处见人间。断墙废井连东第，白塔青松对北山。昨夜桂娥奔月去，经秋芝盖御风还。玉虚真籍家声在，再熟金桃愿一攀。
莫谓功名是可希，定知求法不求衣。此身于世百无用，异日与君同所归。遮眼何关黄卷在，安心更悟白牛非。清凉有道平如掌，岂比他方大铁围。
凤皇台下凤皇巢，白鹭洲边白鹭涛。舟未解维先望见，风能传语更相招。江南春物为谁好，淇上归心不自聊。何日结茅钟阜尾，幅巾相对一方袍。
犀照亭边两𫇛催，凤栖台下片帆开。龙盘虎踞行远矣，牛渚鸡笼安在哉。无端鞍马三年役，有意莼鲈异日来。樽酒故人谁待我，故应风月尚徘徊。
薄暮东风不满帆，迟迟未忍去淮南。故园犹在北山北，佳节可怜三月三。兰叶自供游女佩，芸编聊对故人谈。洛桥车骑相望客，曾为吴儿几许惭。
迷藏九曲属樵耕，野草闲花故有情。废苑春风遽如许，隔江山色可怜生。新声度曲复谁道，古井酌泉聊独清。杜紫微灵定相笑，青楼薄幸不知名。
咄嗟世与我相疏，岁月推排负壮图。狂客大难兼外监，方回小得胜常奴。胸中累块亦何有，鬲上督邮非所须。径买一舟归自好，五云溪接当家湖。
枣华纂纂桑叶肥，老蚕起眠雏雀飞。南邻买酒劝行乐，越客废书歌式微。式微式微胡不归，明日会知今日非。旧溪手种水杨柳，长与秋风扫钓矶。
瓦官大庭千步方，灯如流萤月如霜。高僧共礼旃檀像，游女来焚薰陆香。旧国破亡何物在，少年逐乐个侬狂。别来白社更牢落，回首衡湘春梦长。
周郎弟兄皆可人，外朗内润连城珍。樽酒逢迎记梁宋，联骖行迈度咸秦。宝鸡道上冰雪晚，金雁江边梅柳春。公暇乐游须念我，青衫白发倦京尘。
燕堂遗址压西州，剪径扪萝出石头。老木骎骎太相逼，连冈衮衮欲东流。歌钟谁话前朝事，风雨魂惊别夜游。梦境浮生更多病，结茅归老信悠悠。
吾家无担石之储，朝四暮三如有余。北岳官粮饱妻子，南朝僧寺寓图书。迎船春色情亲我，坌马京尘笑谢渠。莫作江东步兵待，翻然端不为鲈鱼。
南国风流百不存，石头今是给孤园。山连雉堞犹侵路，潮送渔舟自到门。方丈定容居士病，贝多应待客儿翻。悬知后日逢迎际，桃李春风两不言。
东风掠地百草青，颠毛余几今星星。长年婴疾断还往，无处避愁徒醉醒。联马寻芳狭斜道，衔舟待月沧浪亭。遥输此兴二公子，涨海未应沈一萍。
淹卧疲筋快晓晴，屋头相报鹁鸪鸣。病侵老境可怜许，春入故园何似生。坐想兰亭通曲水，行闻上巳接清明。明年强健陪嘉集，定夺三觥赋不成。
夙龄垂耳慕飞黄，晚岁相逢两漫郎。浼我青衫奈尘土，误君白首坐文章。折腰仅厌米五斗，满腹莫骄钱一囊。多病劳生余有几，买山筑室愿邻墙。
我家湖水接山溪，载病东归路不迷。城郭依然辽海鹤，鹓鸿邈矣会稽鸡。可须印绶怀中出，幸有珠玑袖里携。行赋渔歌寄亲串，春风吹渡浙江西。
狂吟醉约昔悠悠，衰病方谐散浪游。蔬粥满杯供我饱，兰舟系岸判君留。尘埃古刹寻遗篆，香火严祠谒故侯。晚具不须烹赤鲤，聊凭别后作书邮。
天涯晚岁客无欢，拥鼻微吟行路难。三楚浮程波淼淼，五陵归梦雪漫漫。兔园授简心犹壮，剡曲拏舟兴久阑。病骨支离仍禁酒，渔蓑重缉待春寒。
早年放乐五云乡，远笑垣东侠少场。宪也但贫犹未病，公乎非酒自能狂。尘埃辇路春游散，灯火僧窗夜话长。后日相思枉缄幅，茱萸湾北付渔郎。
游宦差池太半生，君方倥偬我伶俜。官衔转落百僚底，衫色浑偷两鬓青。张掾官曹抛胜日，向平家事汩余龄。相逢一段孟城梦，明发扁舟是浪萍。
朋游冠盖满京华，病客东流迹自赊。音驿未闻来日下，邻墙不见亦天涯。尚惭斗粟烦官廪，已指扁舟是我家。莫谓因风无可寄，雪梅开遍腊前花。
冷云抛雪未成花，过埭东风冻著沙。荻浦渔归初下雁，枫桥市散祗啼鸦。旧闻南国饶春事，行见东风换物华。老病心情亦何有，药囊诗卷是生涯。
高吟晚节动江关，自况孤云岂易攀。赋𫛳一篇传日下，骑鲸半夜去人间。知音谁复称流水，招隠吾方拟小山。固有清风千古在，不应空伴月明闲。
楼外浮云何可攀，聊持樽酒共销闲。归心欻起登临际，春色来从想像间。晚雪晞时见芳草，沧波尽处欠青山。长安桃李行应好，解笑刘郎底未还。
昔年室迩叹人遐，少日相逢别日赊。聊寄归心天北雁，会乘高兴斗边槎。雷惊白昼龙蛇起，风荡青春草木华。谁念渠伊独憔悴，岂容平世赋怀沙。
爰居蹭蹬海西头，紫凤求皇亦少留。持酒一樽明日别，题诗几处旧年游。春风白芷江南岸，暑雨黄梅岭上州。却望衡阳千里远，悬知无雁托音邮。
平世功名输阿童，束书洗剑栖渔篷。晚交东武百里长，想见桐庐三拜风。白雪兴阑吟社远，绿槐阴合讼庭空。它年朱绂指东道，试访钓鳌浮玉翁。
山阳泽国四无山，百雉危城两水关。杨柳遥知紫极路，沧波长羡白鸥闲。病来药裹为吾累，兴尽渔舟送子还。风月异时何限思，区区并入尺书间。
海滨流浪胡为乎，况复支离百病余。三月逢梅识春色，半年无雁托归书。老乌啄屋巫呼鬼，野艇横门米换鱼。回首扬州才百里，画桥风月可怜渠。
海陵春后雨冥冥，耳厌蛙嗥鹳齿鸣。何意东亭好风日，流鶑忽作故园声。故园千里长牵梦，老病三年不废情。想见杨花收卷尽，绿苔池院落朱樱。
天涯樽酒与谁开，风外徂春挽不回。扫地可怜花更落，卷帘无奈燕还来。王孙莫顾漳滨卧，渔父何知楚客才。强策驽筋怀故国，浮云千里思悠哉。
何准第五不足称，黄童无双非自名。卑栖鸾凤安初仕，葆练龙虎希长生。明月高吟紫芝曲，红尘先老白云兄。莫辞一力走三舍，遽未能来频寄声。
闰年四月之相交，旱天云物何萧骚。清风卷地换尘世，白雨入林翻海涛。殊胜农儿踏车健，少宽病夫挥扇劳。须晴径买一渔艇，想见横塘深半篙。
雨长沙田三尺芦，截江逻钓待嘉鱼。上钩一尾夸先得，下箸千钱忍弃余。倦客罢弹腰下铗，故人忘寄腹中书。知机何独张生翰，不俟秋风已起予。
藜藿荒庭微迳通，支撑破屋古池东。暮凉百燕抵突雨，昼静一蝉饕餮风。隠几敢希南郭久，移文方诮北山空。森然槐柳相差地，它日低回忆个中。
近湿篱根歌蟪蛄，向明屋角网蜘蛛。黄葵紫苋雨张王，花蚊白蚁风驱除。辗转犹憎夏夜久，支离何堪春病余。预愁还作旧年调，两眼京尘怀镜湖。
倒障开窗面曲池，尘襟初喜豁然披。清风殊不去人远，明月端能与我期。鼓吹青蛙聊自喜，歌讴白鸟渐相欺。纷纷利害朝昏出，闭目忘言是住持。
千里家园安在哉，羁栖犹喜占池台。酒非从事断年别，风是故人弥日来。黄鸟绵蛮紫椹熟，白鸥瀺灂绿萍开。颇知老子机心废，留得渠伊兴尽回。
岭首登临楚粤分，披襟先喜得南薰。座隅𫛳鸟敢要赋，溪下鳄鱼知畏文。酒洗黄茅瘴时雨，啸驱碧落洞中云。高才何假江山助，未拟区区咏五君。
旧年问米欲东流，先赋新诗寄石头。赤𩽼久沉江上信，杂悬误落海边州。想君道眼遥相识，顾我官身可自由。香火因缘知有在，草庵蔬粥不他求。
流浪江湖跨两年，西风犹驻木兰船。可人方外二三子，与尔樽中十八仙。处士妄同公子议，曲生未减索郎贤。自怜衰病方轰饮，也在刘家幕下天。
早慕浮云耻系匏，泠然风驭起三茅。青菁可种无闲地，黄鹤归来失旧巢。石鼎颇传惊俗句，醉图未免取僧嘲。何须西望长安笑，谁是平生莫逆交。
钓鱼公子学屠龙，潦倒西班八品中。鼠目獐头登要地，鸡鸣狗盗策奇功。仪刑拔士无光禄，经术传家有圣童。慨想斯人安可作，九原松槚几秋风。
三尺京尘衮衮中，略无闲地贮清风。鲈鱼菰菜经年别，皂盖朱轓一日东。俗眼强分青白在，芳樽未觉圣贤空。鄱阳不乏江山助，高兴都卢属谢公。
昔年杖舄几相从，同遇弥天汉上翁。早恨扬舲南浦别，俄惊扫地北山空。壮心脱落浮云外，病骨枝梧梦境中。赖有西岩旧桃李，异时应许共春风。
秦淮两潮西复东，淮边杨柳酣薰风。送春白花去漠漠，避日黄鸟啼匆匆。陶彭泽多倦官叹，桓琅邪今衰病翁。此身会复有健日，拟就绿阴横钓篷。
西来载病一扁舟，建业江山负胜游。杨柳经眠方自得，蒲帆临挂复迟留。长条似舞前溪曲，卷叶宜翻出塞愁。想见南朝旧人物，可怜能閟样风流。
明朝解携白鹭洲，后日相望黄鹤楼。建业水清供白酌，武昌鱼贱足音邮。著身物外不无处，俛首人群非有求。愿报西庵落成会，待公退卧侬归休。
分手风波路几千，侵寻老境百疴缠。一官得饱亦劳矣，大士忘情犹泫然。北道音尘长断望，西庵香火不无缘。是身脱使先朝露，图像聊依十七贤。
道人临别重留连，应念吾生汩世缘。拄笏看山犹故态，量船载酒异常年。兴来不计远千里，休去可须持一钱。会作清凉老庵主，两盂分粥对床眠。
婆娑晚境未知还，邂逅故人增厚颜。次道志包宇宙外，子牟身寄江湖间。一乘妙义想冰释，九死余生非石顽。敢负清凉阿师约，西庵先办十年闲。
张帆早发石头城，淹泊风波百里程。白芷汀洲潮进退，黄梅村落昼阴晴。官粮牵迫少休日，药物扶持多半生。深闭船扉谢渔老，自惭尘垢满襟缨。
三山春水拍江流，六代余风扫地收。破国龙骧复安在，赋诗宣城难与酬。伤心远宦北宗老，满眼旧游南豫州。寄声好住数君子，一别相忘风马牛。
谢卫将军怜苦吟，袁临汝郎遭赏音。风流人物岂如昨，形胜江关留与今。控鲤直思凌浩渺，然犀何假照幽深。莫招捉月翰林老，屈曲尘间犹陆沉。
潮来姑熟半篙深，帆落溪口樯如林。谢氏青山失故井，桓郎白苧无遗音。良游蹑屐负登览，衰病伏枕方呻吟。个中二顷了吾事，怊怅十年怀此心。
斗立孤城日四围，贼奴曾未慑天威。风生虎帐豺声厉，尘犯龙颜鱼服归。首揭大航遗臭在，歌流乐府旧音非。当时不慕桓文举，草满中原胡马肥。
江转皖公山北流，萧闲人物美田畴。一溪春水百家利，二顷夏秧千石收。小市竹楼张酒旆，平桥松岛荫渔舟。莫知农老何为者，几叶传封乐国侯。
江势东南陡折回，两山屹立地维开。颠风裂石轰雷下，骇浪澎舟卷雪来。扪虱王孙初睥睨，饱鱼乌鬼但毰毸。物情岂识忘形乐，啸倚樯干独快哉。
高歌每忆故山薇，笑掷青衫换彩衣。竟为苍生安石起，本来男子次君归。脱冠弭櫂兴非浅，戴笠乘车誓莫违。明日渡江聊赠别，武昌官柳尚依依。
磴道凌虚挂白虹，头陀上方黄鹄东。沧溟五夜浴新日，老木三伏来凄风。北梦南云展张阔，纵江横汉并吞雄。楚乡绝境此其一，付与微吟多病翁。
扬舲瓜步背瓜洲，底处孤亭是玉钩。蜡烛有心啼别夜，布帆无恙到南州。黄华嘉节与何事，白发故人分取愁。赖有沧江知客恨，长年西北望京流。
陈物纷然眼界中，长年何与偶书空。沧浪难为俗子唱，络纬漫催贫女工。风月少容休吏役，烟波长与济途穷。功成身退非吾事，犹办扁舟东复东。
人物骎寻迫暮迟，秋风万里来如期。幽虫切切竟何道，羁燕匆匆将安之。洛下微吟聊拥鼻，西山爽气为支颐。肯将翰墨悲流落，寄语三闾彼一时。
此身岂复系西东，流浪江湖伴塞鸿。曲突非图三爵客，直钩何羡六鳌翁。千年陈迹祇今日，万里故园犹个中。冗散偶逃人指数，未应吟啸坐妨公。
求田问舍良可嘉，元龙偶未思之耶。黄鼠长为太仓耗，白云犹有青山家。人生欻尔待钻石，世故纷然劳算沙。销磨髀肉亦何事，竟作子阳同井蛙。
沔阳湖上小留连，疑是前时李谪仙。流向夜郎才半道，径还江夏乐当年。个侬生以才为累，阿堵官于老有缘。待得公归吾亦罢，春风先办两渔船。
人烟寂绝鬼门关，更指儋州杳莽间。三四月交天漏雨，东南地尽水浮山。依迷春草鸰原失，响像秋风鹤驭还。回羡河阳贤父子，雪堂曾伴十年闲。
旧隠江城东复东，堂前杨柳付春风。犹传白雪兴中曲，俄失黄粱梦后翁。儋耳吉音无雁使，峨眉爽气属狙公。不应更广穷愁志，悟取平生坐底穷。
未闻东观奏书成，俄见西南万里行。从坐何关李都尉，补亡犹待褚先生。心悬黄犬沈来耗，耳惯青驹祗旧鸣。时节私庭差自慰，凤将雏去雁随兄。
平生得禄仅荣亲，持底天涯料理贫。夜户不关无长物，晨炊待火乞诸邻。山𤢖颇侠能来虎，水弩何知枉中人。少减家园旧年调，携笼先采雨前春。
西戍角声清且哀，东城鼓动殷然雷。雨阑伏槛月可待，风横檥舟君不来。得酒未容欢独伯，把书端与睡为媒。雪堂敛谷急还舍，更约头陀黄菊开。
轻舠蓦水帆如弓，一伸臂顷来江东。聊持美酒致吾子，方事彩衣娱汝翁。悬榻可容它客坐，闭关正与无月同。夙兴行乐竟何有，醒醉阴晴皆梦中。
元凯有言君盍知，借书还书皆可嗤。家传五载亦勤矣，吾与两雏当共之。吏役岂容方外驾，古人端在个中期。聊分副本天随子，辑缀来归是一奇。
违离南北几星霜，短发萧萧带尺长。执戟郎效官落拓，楚丘生触绪悲凉。双凫乘雁谁比数，拉虎批熊犹健彊。端恨养疴妨废酒，樽前都属个侬狂。
城隅黄鹤莫登临，端使悲翁动楚吟。日下长安人共远，天围梦泽岁方阴。北风欲雪雁飞急，南渚始冰鱼伏深。谁似草堂安隠客，下帷隠几不求心。
岁律峥嵘腊尽头，风吹朔雪到南州。三湖簸荡鲛鼍恐，七泽迷漫狐兔愁。狂客定回青雀舫，猎儿初试皂貂裘。江楼伏槛迎新霁，群玉峰前练带流。
老眼春风两泪倾，𰬸帷樽俎异平生。可惊人与琴俱绝，但见肴晞酒复清。相合水边传美政，飞来峰下启佳城。翩翩五六奇男子，肯使高门坠厥声。
好在桐江三拜翁，谪仙之裔好应同。如闻花县两郎子，兴发能来一水东。共醉南楼故时月，断无庾令浼人风。季真老病不堪酒，泽畔微吟怀四侬。
仲宣何遽向荆州，谢惠连须更少留。二日旧传挑菜节，一樽聊解负薪忧。向人草树有佳色，带郭江山皆胜游。载酒赋诗从此始，它年耆老话风流。
带郭荒山百匝牢，跻攀几见病猿猱。官粮可数才鸡肋，吏事悬知倍马曹。芸阁有书行且召，萱堂须养未容高。庆湖老子何堪别，隠几僧坊更寂寥。
壮年客宦乐徐州，五见黄华戏马周。无复登山抛旧屐，不堪临水送归舟。东城公子犹三径，南墅先生久一邱。为话吴门非乐土，鲈鱼菰黍漫淹留。
西上迟迟谁挽留，了君方寸慕松楸。三年既尽亦当起，五斗有余非所求。早岁向风劳企羡，残生指日愿依投。得官傥近柴桑里，应许江边著钓舟。
高岸如陵累石顽，一支涨海横中间。九军雷鼓震玉垒，万里墨云驱雪山。秦政维舟羞胆怯，史迁舐笔恨才悭。钱郎几许英雄气，强弩三千拟射还。
凛凛英风万世孤，忽瞻容貌涕洟俱。遗谋不愧生张说，异事犹烦鬼董狐。黑白已分归节义，丹青长慑在奸谀。不烦摇扇苍蝇去，一片寒冰挂座隅。
落墨龙眠品入神，横筇一见谪仙人。孤云老鹤来何处，异石清流有是身。瞻仰生风开鬓发，卷舒盥手敬星辰。他年莫用黄金铸，传在人间此逼真。
元气融成知几春，石人峰好与谁论。擎天不老岁长在，捧日无言形独尊。每为头先生雪白，何尝口解把霞吞。登高望处浑疑活，自许相随游洞门。
织水帘珠未是奇，舒王留咏夺天机。神光已比箕星列，文焰长依舜日晖。一沼蛟龙涎半积，两檐鸾鹤势双飞。名山从此留传咏，自昔因人重发挥。
众山重叠势如环，地古基平数亩宽。山客曾留双燕履，古松犹锁七星坛。深林产药人难老，碧洞藏龙气自寒。丹灶久空遗迹在，冢中曾见旧衣冠。
金刹岧峣挂断霓，岛云沮洳暗窗扉。江风晓定钓人出，山月夜高禅客归。径畔芭蕉曾有喻，庭前柏树本无机。我来重见当时叟，纸帐松房补衲衣。
江南尝应檄书行，多向西风拂露英。薄暮解装融祖寺，侵晨挥策楚王城。明蟾又见中秋色，哀雁仍闻半夜声。怀旧感新搔短发，归时应有二毛生。
去家策马上长河，逆旅光阴忽忽过。陈迹不堪追放浪，新才仍复委搜罗。雅谈幸有青云士，佳句宁无白雪歌。此兴非凭吟笑遣，未应能奈客愁何。
庭实方期国士充，知音须办铎符钟。孔融爱客樽常满，摩诘思亲节又逢。鸟养任真终自适，彘谋伤性竟谁从。开门预计无多日，犹起清愁暮霭浓。
烟霞曾是踏诸峰，翻作清歌笑玉钟。几代孙经桃坞隔，千年坛忆华山逢。美才方赴鸣驺召，逸兴何由税驾从。我亦江乡成阻阔，西风归意浩然浓。
岑崟千嶂插青霄，殿阁峥嵘霁霭交。已化灵蛇留径迹，双飞白鹤上云巢。万家香火春迎社，一派泉声夜涤庖。投锡此来当有意，独存秘宇在岩坳。
结实宁辞火后山，移根今照日华丹。来从南海航千里，赐比西山药一丸。封植自怜依禁籞，芬芳无复耀幽兰。万年枝上风光别，尝奉宣和燕暇看。
春深琼苑百花明，拂晓銮舆下太清。彩仗六军严禁卫，虹桥千步跨仙瀛。讲修禊事垂游豫，欲与民心乐治平。扈跸两经来此地，独惭衰飒玷恩荣。
节逢中伏许休闲，锡宴清都绛阙间。俯仰自惊希世遇，低徊终愧异恩颁。连云竹影含风远，扑面荷香拥棹还。施厚眷深知未报，独怜疲瘁已衰颜。
睿谟赐宴预英良，翠辇鸣鞘出紫房。阆苑群仙环帝所，洞庭万橘荐秋香。芬芳殽实容饕腹，咫尺天威许捧觞。日暮归来自天上，恍然尘虑顿消忘。
觚棱金碧雪消残，灯火东风破暮寒。扇影开云瞻日表，月华如露泛仙盘。天颜有喜同游豫，雅俗多欢乐治安。航海陪臣惊远目，蓬瀛今向帝城看。
元宵欲近腊光残，宫殿森严夜气寒。金碧相辉花影动，云烟低覆瑞光盘。臣心共庆千龄会，国势方隆九鼎安。宝祚化成天上事，恍疑身在梦中看。
东楼预宴对天颜，身世浑疑在广寒。妙舞清歌来禁殿，江苞海错入珍盘。民心康乐时光好，乐奏和平化国安。诏许景龙归缓辔，都民竟作异恩看。
月华迎仗翠舆还，冉冉春光暖破寒。莲炬浮云星汉远，鳌峰彻夜烛龙盘。况逢节好民风乐，自是祥多国祚安。万井讴歌归圣德，年年长拥路旁看。
疾风回雨水明霞，沙步丛祠欲莫鸦。九日清樽欺白发，十年为客负黄花。登高怀远心如在，向老逢辰意有加。淮海少年天下士，独能无地落乌纱。
平林广野骑台荒，山寺鸣钟报夕阳。人事自生今日意，寒花只作去年香。巾欹更觉霜侵鬓，语妙何妨石作肠。落木无边江不尽，此身此日更须忙。
束发相看到白头，了知公鬓不胜忧。可堪亲老须三釜，又著儒冠忍一羞。平世功名须晚节，向来旬月取封侯。北州豪杰知谁健，乞我黄淤十里秋。
沐猴自戏马自惊，圉人未解猴马情。猴其天资马何罪，意欲防患犹伤生。异类相宜亦相失，同类相伤非所及。志行万里困一误，吐豆龁荄甘伏枥。
倦游梁楚爱吾庐，老寄山林孰与娱。想见杖藜临过鸟，更能赤手缚於菟。君宁平世轻三釜，我亦东原有一区。拟买婵娟作归计，可无堆玉斗量珠。
盎中有声囊不瘿，咽息不如带加紧。人生七十今已半，一饱无时何可忍。公侯早岁有如此，奴婢蓐食支夜永。向来糠籺之子孙，居邻无僧家有井。
诗人要瘦君则肥，便然伟观诗不宜。诗亦于人不相累，黄金九镮腰十围。一饥缘我不缘渠，身作贾孟行诗图。穷人乃工君未可，早据要路肩安舆。
北来消息不真传，南度相忘更记年。湖海一舟须此老，蓬瀛方丈自飞仙。数临黄卷聊遮眼，稳上青云小着鞭。李杜齐名吾岂敢，晚风无树不鸣蝉。
掠地冲风敌万人，蔽天密雪几微尘。漫山塞壑疑无地，投隙穿帷巧致身。晚积读书今已老，闭门高卧不缘贫。遥知更上湖边寺，一笑潜回万室春。
马蹄残雪未成尘，梅子梢头已著春。巧胜向人真奈老，衰颜从俗不宜新。高门肯送青丝菜，下里谁思白发人。共学少年天下士，独能濡湿辙中鳞。
欲作新诗挑两公，含毫不下思先穷。贪逢大敌能无惧，彊画修眉每未工。畏病忍狂妨痛饮，晚云朝雨滞晴空。正须好句留春住，可使风飘万点红。
朱樱青子已尝新，白帢黄衫见未频。载酒对棋无俗士，闭门高枕有闲人。有底百年须薄禄，相看一笑却关身。肯留恶客开家酿，惊坐何人更姓陈。
冥冥雨力及时来，冉冉春光作意回。白发尚堪供语笑，青衫不惜著风埃。林庐要自家家到，尊酒宁辞日日开。只恐未便文字饮，人间无梦到阳台。
萦萦袅袅几丝飞，榴叶千灯照晚晖。紫翠园林鶑欲懒，黄昏帘幕燕初归。花明西苑将迎幸，草绿平原正打围。一卧海城春又晚，不妨闲处得真机。
重门杰观屹相忘，表里山河自一方。小市张灯归意动，轻衫当户晚风长。孤臣白首逢新政，游子青春见故乡。富贵本非吾辈事，江湖安得便相忘。
少共千忧老一官，中间毁誉两茫然。去留有命真如此，俯仰从人却未然。故著江山供极目，正将彊健入新年。惊逢小杜风流胜，信有衣冠不乏贤。
飞沙破面风裂石，平林隠隠倾霹雳。野火燎原尘涨天，道闻马嘶不相得。老翁彊欲作少年，立马阶除起无力。城南桃李春意动，少待明朝莫相失。
飞腾无那高詹事，犇轶难甘杜拾遗。释梵不为宁顾计，公侯有命却随宜。且留陈迹来韩愈，不用逢人说项斯。富贵风声真两得，穷人从此不因诗。
早知汝颍多能事，晚以诗书托下寮。大府礼容宽懒慢，故家文物尚嫖姚。只将忧患供谈笑，敢望功名答圣朝。岁历四三仍此地，家余五一见今朝。
胸中历历著千年，笔下源源赴百川。真字飘扬今有种，清谈绝倒古无传。出尘悟解多为路，随世功名小着鞭。白首相逢恐无日，几时笔札到林泉。
南第诸兄早相见，别时托子以无倦。百岁论交见子心，一朝取别宁吾愿。妙岁远游真所难，肯为得官近长安。圣作诗书端有意，犹须用心科举外。
城西两谢俱能文，穰丞精悍吾所闻。每读吾诗得人意，使不能文已可人。我昔谢公门下士，早年妄作功名意。如今老寄颍河东，九泉虽深愧此公。
吟声正可候虫鸣，酒面犹须作老兵。岂有文章妨要务，孰知诗律自前生。向来怀璧真成罪，未必含光不屡惊。血指汗颜终缩手，此怀端复向谁倾。
先生隠德世难名，晚见诸孙也自成。颍水向来须好句，道山今日有宗英。林湖更觉追随尽，巾帽犹堪语笑倾。勤苦读书终不补，未须墙角弃长檠。
眼看游旧半东都，五岁曾无一纸书。平日齐名多早达，暮年同国未情疏。稍寻东刹论兹事，赖有西方托后车。说与杜郎须着便，不应濠上始知鱼。
末涂一过马群空，老眼双瞻碣石鸿。固有江东兼渭北，其如明月与清风。一官羁绊吾堪老，万里嫖姚子未穷。寄语此时怀马祖，叩门何日许庞公。
六月西湖早得秋，二年归思与迟留。一时宾客余枚叟，在处儿童说细侯。经国向来须老手，有怀何必到壶头。遥知丹地开黄卷，解记清波没白鸥。
湖海相望阙寄声，云林过雨未全晴。青衫作吏非前日，白首论文笑后生。似听儿童迎五马，稍修书札问专城。一闻苦李蒙庄句，不复人间世后名。
早岁相知晚相识，抵掌回头已陈迹。万里从军壮此行，一箸鲈鱼留不得。夜静关山秋月明，莫听岭头流水声。平世功名须少壮，看君一箭下辽城。
超世功名子有凭，过人才艺我何曾。诗书废忘难支敌，门馆光华怯再登。捐弃妻儿逃世累，扫除须发伴禅僧。待君持节东南日，试问当年杜伯升。
数篇曾见使君诗，前后登临各一时。妙舞新声难得继，清风明月却相宜。朱阑行遍花间路，看尽当年题壁处。更有何人问使君，青春欲尽花飞去。
世态轻浮君莫道，相逢何必论才调。铅刀快利莫耶迟，果下翩翩望云老。人前安得无穷好，应须富贵长年少。莫教白发更栖迟，不遭毁骂逢人笑。
风树吹花落四邻，暮云将雨作催人。旋倾美酒留连客，急作新诗报答春。试傍清湖看鬓发，莫辞行乐费金银。如今归去还高卧，更问风光有几旬。
扣门赏竹任推排，兴尽归舟挽不回。平世山林成偃蹇，新年词句得参陪。醒心正赖挥毫疾，误笔仍须送喜来。书省不应烦乳媪，一时除目尽英才。
初闻简策侍前旒，又见衣冠送作州。北府时清惟可饮，西山气爽更宜秋。功名不朽聊通袖，海道无违具一舟。枉读平生三万卷，貂蝉当复自兜牟。
恶风横江江卷浪，黄流湍猛风用壮。疾如万骑千里来，气压三江五湖上。岸上空荒火夜明，舟中起坐待残更。少年行路今头白，不尽还家去国情。
野火烧原雉昏雊，黄尘涨天牛乱鬭。江间无日不风波，老去何时脱奔走。诗书满腹不及口，遮日宁须钓竿手。愧尔茅檐炙背人，仰目青天搔白首。
转走东南复帝城，故人相见眼偏明。十年作吏仍糊口，两地为邻阙寄声。冷眼尚堪看细字，白头宁复要时名。孰知范叔寒如此，未觉严公有故情。
姓名曾落荐书中，刻画无盐自不工。一日虚声满天下，十年从事得途穷。白头未觉功名晚，青眼常蒙今昔同。衰疾又为今日别，数行老泪洒西风。
老形已具臂膝痛，春事无多樱笋来。败絮不温生虮虱，大杯覆酒著尘埃。衰年此日仍为客，旧国当时只废台。河岭尚堪供极目，少年为句未须哀。
物微趣下世不数，随力捕生得称虎。匿形注目摇两股，卒然一击势莫御。十中失一八九取，吻间流血腹如鼓。却行奋臂吾甚武，明日淮南作端午。
土山宛转屈苍龙，下有槃槃盖世翁。万木刺天元自直，丛篁侵道更须东。百年富贵今谁见，一代功名托至公。少日拊头期类我，暮年垂泪向西风。
寒窗冷砚欲生尘，短枕长衾却自亲。老子形骸从薄暮，先生意气尚青春。覆杯不待回丹颊，危坐犹能作直身。城郭山林两无得，暮年当复几沾巾。
石渠金马青云上，东里西门济水边。上冢过家真乐事，平时持节贵当年。成家旧学诸儒问，脱手新诗众口传。范叔一寒今若此，相逢犹得故人怜。
诗家两杜昔无邻，文采传家世有人。疾置送诗惊老丑，坐曹得句自清新。兴来不假江山助，目过浑如草木春。农马智专吾不让，衡阳纸贵子能频。
城郭朝阳散积阴，郊原注目日青深。年衰鸥鹭如今是，梦断邯郸何处寻。语鹊飞乌春稍稍，重帘深院晚沉沉。不辞杖屦冲泥雪，未有琼琚报好音。
稍听春鸟语丁宁，又见官池出断冰。雪后踏青谁与共，花边著语老犹能。笑谈莫倦寻常听，山院终同一再登。今日已知他日恨，抢榆况得及飞腾。
江上双峰一草堂，门闲心静自清凉。诗书发冢功名薄，麋鹿同群岁月长。句里江山随指顾，舌端幽眇致张皇。莫欺九尺须眉白，解醉佳人锦瑟傍。
两父论诗伯仲间，去思今识谢家安。旷怀亦苦中年别，归翼仍愁行路难。四壁未堪风雨夕，百围已试雪霜寒。欲逃富贵疑无地，千丈竿头试手看。
初说南奔道路长，湖边丹旐已飞扬。百年积庆钟连璧，十念收功到浄方。绛幔未经亲宋母，绿衣犹记识黄裳。欲图不朽须诠载，今代谁堪著石章。
平江如抱贯秦洪，双岭驰来欲并雄。是物皆为万世计，阖棺犹有一朝穷。林峦特起终为污，美恶千年竟不空。尚有风流羊叔子，稍经湔洗与清风。
烦君临问我何堪，剩欲从君十日谈。老退不应称敏捷，颜苍宁复借红酣。世间公器毋多取，句里宗风却饱参。陋巷远孙还好学，未容光禄擅东南。
平生师友豫章公，矻矻谈君口不空。半面相看吾已了，连城增价子何穷。三千奏牍诸儒上，四百庵寮一岁中。二父风流皆可继，谤禅排道不须同。
竹杖芒鞋取次行，琳琅触目路人惊。常年此日仍为客，病目今来喜再明。筋力尚堪供是事，登临那得总无情。已知名世徒为尔，可复缘渠太瘦生。
旧说春风亦世情，不应作意断人行。绝须一怒催新句，更可多忧促短生。胜日着忙端取怪，妙年得此未须惊。悬知出处非吾事，已复星河烂漫晴。
经时不出此同临，小径新摧草旧侵。欲傍江山看日落，不堪花鸟已春深。来牛去马中年眼，朗月清风万里心。故著连峰当极目，回看幽径绕双林。
苦遭年少强追陪，病眼看花更覆杯。夹岸万人倾国出，清江一注两山开。游人欲尽惊鸥下，晚日犹须恶雨催。更恐明年有离别，折花临水共裴徊。
开门先得故人书，稍喜提携起覆盂。得句有谁知我在，尝新此日赖吾徒。倾篮的皪沾朝露，出袖荧煌得宝珠。会荐瑛盘惊一坐，苋肠藜口未良图。
似闻药病已投机，牛鬭蛇妖顿觉非。李贺固知当得疾，沈侯可更不胜衣。惊逢白璧山千仞，会见黄金带十围。只信诗书端作祟，孰知糠籺亦能肥。
壁立无堪佐子贫，漫修简牒效殷勤。起临明镜看生意，卧向晴檐共白云。逸气不应供潦倒，剧谈脱或致纷纭。但令苏晋禅妨醉，不患何山病故荤。
无成底事到天涯，重见春工换柳枝。历尽江山苦行役，归来风雨过花时。驱驰共厌人间世，险阻时闻别后诗。独有穷愁销未尽，一番相见一伸眉。
白下官杨小弄黄，骑台南路绿无央。含红破白连连好，度水吹香故故长。蹲滑踏青穿马耳，转危缘险出羊肠。孰知南杜风流在，预怯排门有断章。
一官归老岂嘉宾，喜见群材入选抡。学变古今人得意，化行梁楚俗还醇。士蒙余勇天同力，诗度清秋物再新。勉作功名求善颂，径从平地据通津。
讳穷怀禄得辞劳，腰折头低不复高。梦幻更堪追鸟迹，去来何有校牛毛。依违玩世从君好，叱咤生风盖代豪。闻说妙年心尚在，忍看花絮受风飘。
千里相从愧子心，未堪归路马骎骎。更能作意怜衰病，肯后重来道古今。三岁有期看一举，百年聊待到千寻。行逢浄社论余习，为说登临久废吟。
城上危楼江上城，风流千载擅佳名。水兼汴泗浮天阔，山入青齐焕眼明。乔木下泉余故国，黄鹂白鸟解人情。须知壮士多秋思，不露文章世已惊。
八年门第故违离，千里河山费梦思。淮海风涛真有道，麒麟图画岂无时。今朝有客传河尹，是处逢人说项斯。三径未成心已具，世间惟有白鸥知。
阙然车马不闻音，行路艰危已备更。求舍问田真得计，临流据石有余清。江山满目开新卷，韦杜诸人得细评。闲处著身容我老，忙中见记识君情。
盈盈一水不斯须，经岁相过自作疏。坐待翔禽报佳会，径须飞雨洗香车。超腾水部陈篇上，收拾愚溪作赋余。信有神仙足官府，我宁辛苦守残书。
千载归来辽海东，江山如旧里闾空。时平未觉身难遇，学赡依然说不穷。著绣昼行真细事，下车磬折得深衷。圣朝未有徐州相，剩作功名跨数公。
九日登临迫闭藏，老怀无恨自凄凉。山头落帽风流绝，壁面称诗语笑香。冲雨肯来寻此老，拂床聊待熟黄粱。独无樽酒为君寿，正使秋花未肯黄。
夜半风回雨脚收，万家和气与云浮。萧条寒巷荒三径，突兀晴空耸二楼。胜日登临轻一醉，下乡昏垫肯同忧。江空峡响鱼龙落，尽放青青极目秋。
九虎当关信不传，烧烟才上已回天。驱除雾雨还朝日，畜缩涛波复二川。夺目光华开秀句，堆场藁秸验丰年。从今更上中和颂，少费将军九万笺。
先生英气盖区中，命与仇谋得老穷。又见长身有家法，可辞短簿怒吾公。石头路滑行能速，宣室归来语未终。宛洛风尘莫回顾，直须留眼送归鸿。
先生秀句满天东，二子缘渠再得穷。诗礼向来堪发冢，孙刘能使不为公。炎方瘴疠避轩豁，故国山河开始终。传语元龙要相识，江湖春动有来鸿。
入竹投窗夜有声，似违残腊作初正。三更爽气侵危坐，万里回风逼发生。呵笔小吟撩我老，闭门高卧见君情。只今剩作惊人句，颇觉吟边意未平。
送往开新雪又晴，故留腊白待春青。稍回杉色伸梅怨，并得朝看与夜听。已觉庭泥生鸟迹，遽修田事带朝星。暮年功力归持律，不是骚人故独醒。
学舍论交二十年，白头相对固依然。才难孰为吾君惜，果满宁容我辈先。熟路长驱聊缓步，百全一发不虚弦。故怀未尽还成别，饱惯人间不更怜。
西南日下共浮云，人事难群喜劝分。已度城阴先得句，不应从俗未忘荤。松篁有节元宜晚，桃李无蹊只自薰。欲入帝城须帝力，且寻诗社著诗勋。
西原追送未成旬，赫赫传声已迫人。剩欲抄诗寄来使，尚能拂席致佳宾。孰知简易归刘向，谁使循良作寇恂。他日入东专一壑，少留余地许为邻。
千里驰诗慰别离，诗来吟咏转悲思。静中取适庸非计，林下相从会有时。生理只今那得说，交情从昔见于斯。含毫欲下还休去，怀抱何由得细知。
襟袖从前相向开，倡酬于此未多陪。身更宠辱谈弥胜，路别东西意自哀。隠几忘言终不近，白头青简两相催。孰知衰老难为别，声问应须续续来。
高斋缭绕度双沟，老气轩昂盖九州。不谓江山开悒怏，正缘风味得淹留。招携好客供谈笑，拆补新诗拟献酬。小摘自锄稀菜甲，旁观虚作不堪忧。
中年为吏晚专城，不独身荣府亦荣。江汉风流见羊杜，相门经术有韦平。十年一别音书绝，万里相看骨肉情。今代庞公入城府，定将悬榻与逢迎。
三岁公门不屡过，作笺时得问如何。及兹去去翻为恨，向使常常肯谓多。勇锐闭房犹著酒，切深疾恶反伤和。赠言窃取仁人号，善听君居长者科。
清江画舸照新晴，铙鼓喧喧聒市鸣。昔日布衣今着绣，他年鹤化只空城。还朝不待三年最，得郡何妨万里行。岁禄二千亲八十，世间谁有此时荣。
后水喧江落浑黄，晚云障日作微凉。笙歌声里旌旗动，罗绮丛中语笑香。劝相秋郊开稔熟，摩娑苔壁吊荒亡。风流一代今山简，有底樽前著葛强。
东方千骑贵当年，白发居头也自贤。肯费精神修客主，稍回功誉入章篇。虚名不救空肠厄，晚岁仍遭末疾缠。死去不为天下惜，镜中当有故人怜。
三楚风流信有人，先声今已彻咸秦。宁为鸡口官无小，欲试牛刀久要新。细肋卧沙勤下箸，长芒刺眼莫沾唇。山西豪杰知吾老，为说犹堪举万钧。
妙年失手未须恨，白璧深藏可自妍。短发我能今种种，晓妆他日看娟娟。千金市帚宁论价，万户分封信有年。清白传家有如此，归涂囊尽不留钱。
平生天上张公子，尚记门间半面人。声烈与风来不尽，音书无使去难频。一言悟主心犹壮，百巧成穷发自新。闻说监河收贷粟，定倾东海活穷鳞。
赵侯诗律近风骚，雅意推贤答圣朝。鸿雁著行过渭水，凤凰览德下虞韶。三千着籍今为盛，九万论程不作遥。不读世书谈世事，卧看君自致青霄。
三楚风流秀士林，英词从昔动修门。充庭初识苍龙础，赐醴行沾白兽樽。已上荐书轻一鹗，更凭诗力化群鲲。千年辽鹤空城郭，谁见朱公有异孙。
老去斯文不更论，却因夫子话师门。清谈不待倾三语，胜日何知共一樽。逐北我方填坎井，图南谁得料鹏鲲。过逢为说侯芭在，卧檝生衣犊有孙。
乡里衣冠不绝人，近天尺五只清门。论文正可簪双笔，浇舌行看赐上樽。琼玖每蒙先木李，蜩鸠方共笑飞鲲。固知贤杰当传世，下里朱陈亦有孙。
龙争虎据竟成尘，只有青楼与白门。令宰才高先得句，使君情重数开樽。江山故国难留鹤，科斗荒池可著鲲。直使颔须浑作白，未应投镊愧诸孙。
险韵廋词费讨论，真持布鼓过雷门。更看九日台头句，未用三人月下樽。镜里黄花明白发，海边赤脚踏长鲲。从来相戒莫打鸭，可打鸳鸯最后孙。
百念皆空习尚存，稍修香火踏空门。槌腰摩腹非春事，割爱投闲覆玉樽。白发情多犹可染，骖鸾兴尽却乘鲲。上界纷纷足官府，也容河鼓过天孙。
雨花风叶未宜春，私柳官渠白下门。每度清溪嘲短发，时容使席近芳樽。雄蜂雌蝶元非偶，野马游尘不佐鲲。若许成功当封赏，请看子子与孙孙。
骑台九日登临处，只有归人醉扶路。千年二谢孰可代，我每苦留君只去。花粗且为前人惜，曲误不解丞卿怒。只消著帽受西风，不待风流到新句。
雕堂从昔有恶客，酒尽不去仍复索。欲留歌舞尽客意，风雨和更作三厄。佳辰难得客更难，我穷无酒为君欢。只欲泥行过白下，万一帘疏见一斑。
使君高会答清秋，增饰披云作胜游。九日再逢堪一笑，终朝百过更深忧。落霞孤鹜知才尽，疏雨微云怯语遒。宾主纵贤终少在，只今未可压黄楼。
邻鸡接响作三鸣，残点连声杀五更。寒气挟霜侵败絮，宾鸿将子度微明。有家无食违高枕，百巧千穷只短檠。翰墨日疏身日远，世间安得尚虚名。
度腊侵春亦未迟，纷纷款款意犹微。沾衣带润元无见，著物还消不待晞。剩欲打窗连夜听，未须迷雁断行飞。老年才尽无新语，只欲烦君急手挥。
送客寻山已自仙，行谈坐笑复忘年。平郊走马斜阳里，破屋传杯积水边。洗壁题名留岁月，登高着句记山川。风流幕下诸公子，缩手吟边更觉贤。
断墙著雨蜗成字，老屋无僧燕作家。剩欲出门追语笑，却嫌归鬓著尘沙。风翻珠网开三面，雷动蜂窠趁两衙。屡失南邻春事约，只今容有未开花。
重门杰观屹相望，表里河山自一方。小市张灯归意动，轻衫当户晚风长。孤臣白首逢新政，游子青春见故乡。富贵本非吾辈事，江湖安得便相忘。
南山楼观插穹苍，林杪青灯出上方。形胜自如诸老逝，功名随尽二流长。马游从昔哀吾老，王粲当年赋异乡。少日幻心今浄尽，多生绮语未全忘。
与世相违孰自量，资身无策漫多方。逢场作戏真呈拙，误笔成蝇岂所长。名字不归青史笔，形容终老白云乡。可须五斗轻千里，赖有斯人未肯忘。
早年学苦断过从，晚岁逢春意未穷。欲共元刘争着语，不堪姚魏已随风。坐无上客席虚左，赠有英词囊不空。障日长须钓竿手，归来无计驻青骢。
邻里相望信不通，时因得句寄匆匆。画楼著燕薰风里，杨柳藏鸦白下东。度日守窗令节换，经旬无使觉门空。锦囊佳丽邻徐庾，剩欲同君赋恼公。
阙然声问略相同，百里之间一水通。春兴多多高纸价，愁怀一一逐归鸿。不忧寒饿成吾老，稍喜朝廷记此公。梦每见君心已了，不因新句觉情东。
老气峥嵘盖九州，治声腾涌逐双流。向来置醴蒙殊遇，此日弹冠愧少留。千里山连环故国，中秋月好傍黄楼。不应为米轻乡里，定复还从马少游。
持节还家未白头，有亲八十更何求。又须急诏登天去，不为寒乡尽岁留。四著儒冠甘送老，数经奇运得销忧。拟登碣石临朝日，浩荡沧溟没白鸥。
千年茅竹蔽幽奇，一日堂成四海知。便有文公来作记，尚须吾辈与题诗。至人但有经行处，宝盖仍存朽老枝。能事向来非促迫，经年安得便嫌迟。
衣冠鲁国动成群，忧患相从只有君。落笔如流宁蹈袭，行前应敌却纷纭。愧非伏老成和伯，喜有侯芭守子云。意气有余功用少，相望千里定能勤。
登高能赋属吾侪，不用传杯击钵催。九日风光堪落帽，中年怀抱更登台。江山信美因人胜，萸菊逢辰满意开。二谢风流今复见，千年留句待公来。
我无置锥君立壁，舂黍作麋甘胜蜜。绨袍不受故人意，药饵肯为儿辈屈。割白鹭股何足难，食卢鹚肉未为失。暮年五斗得千里，有愧寒檐背朝日。
触寒历险来特特，愧无以当欣有得。向来忧患不相舍，知子用心坚铁石。人畏有心事无难，此语虽鄙理则然。君今意在翰墨间，他日人争让一先。
往时三吕共修途，拟上青云近玉除。中道勒回奔电足，今年还直迩英庐。纵谈尚记华严夜，枉道难随刺史车。遣兴宽为七字语，寻人聊代一行书。
平生鲁国老先生，晚见诸郎识老成。怪有武功蒙宠锡，果缘阴德贯神明。金池已作归田计，玉版方书济物情。百里饥寒独颜阖，忍令一物不敷荣。
卧埋尘叶走风烟，齿豁头童不记年。起倒不供聊应俗，高低莫可只随缘。冬冬远鼓三行夜，隠隠平湖四接天。枕底涛波蓬上雨，故将羁老到愁边。
法筵应供赖三车，堆案抽身辍算沙。破暑好风开乐国，脱尘新句散余霞。僧奁手汗空留迹，佛几堆红拂委花。客舍黄粱未应熟，且容秋蝶梦南华。
颍阴为别悔匆匆，十载相望信不通。晚遇圣朝收放逸，旋遭官禁限西东。又为太守专淮石，剩喜郎君类若翁。梅柳作新诗兴动，可令千里不同风。
中年为别不堪忧，束发登门到白头。南省望郎仍国士，东方千骑更吾州。彭翁老寿终遗骨，燕子飞来只故楼。知己难逢身易老，烦公置醴我归休。
两疏父子共含香，不独家荣国有光。剩欲展怀因问疾，孰知相对只衔觞。年侵身要兼人健，节近花须满意黄。从此竹林须小阮，只今未可弃山王。
多方作计老如期，百疾交攻遽得衰。晚有胜缘逢异士，生须快意阙前知。迫人鬓颔纷纷白，临事回迂种种迟。分我刀圭容不死，他年鹤驭得追随。
一麾出守自多奇，四十专城古亦稀。解榻坐谈无我辈，铺筵踏舞欠崔徽。的桃作剧聊同俗，遇事当前莫后几。圣世急才常患少，栈羊酾酒待公归。
孤身十载客都城，白社双林讳姓名。授馆不为他日计，解衣真出故人情。翘材必定延枚叟，宣室终须记贾生。万里归来发如漆，了知句画更新清。
致君意气日方中，许国精诚月贯虹。一代英豪出门第，当时毁誉岂穷通。风流身致羲黄上，日夜心随汴洛东。从使少年轻我辈，只留颜面对吾公。
早闻英气擅家声，晚得诸郎识老成。可恨治朝无此老，却嫌晚进不同生。足知落笔千言疾，尚想挥毫一坐倾。未信哲人穷五字，二难还复以诗鸣。
朝下公门不曳裾，身宽心远等林居。传家声烈三公后，贮腹平生万卷余。藤架倚春听语鸟，石池迎日数游鱼。人言酷似牢之舅，未有新诗锦不如。
追陪强韵愧难过，应接前闻觉未多。盛礼每虚摩诘席，旧词犹可雪儿歌。手开新径延徐步，眼趁高梧上碧萝。风雨入怀泥满眼，时须好语涤烦疴。
卧龙山上摘黄花，曾共西风醉帽斜。当日已应天下乐，无人传入画图夸。低头强笑今何似，多病难堪懒自嗟。闻道承明方厌直，几时来伴访山家。
孤云秀壁共崔嵬，倚壁看云足懒回。睡眼剩潮寒绿洗，醉头强为好峰擡。山僧煮茗留宽坐，寺板题名卜再来。有愧野人能自在，尘樊束缚久低徊。
侧径篮舁两眼明，出山犹带骨毛清。白云笑我还多事，流水随人合有情。不及鸟飞浑自在，羡他僧住便平生。未能与世全无意，起为苍生试一鸣。
去岁寻山有旧题，重来似与故人期。回峦俯仰如迎客，流水喧鸣拟索诗。岭路依危通鸟过，吾身趁健白云随。自怜久快屠门嚼，欲往安能久茹芝。
溪绕层峦路绕溪，飞梁相接挂晴霓。山川王气今何有，岩谷灵踪昔未跻。十里松篁参羽仗，半天楼阁倚云梯。胜游欲尽无穷目，未到桃源客已迷。
负俗宁能累哲人，昔贤由此致功名。骥收盐坂车前足，琴得焦桐爨下声。三献荆山时未识，一鸣齐鸟众方惊。传闻下诏搜遗逸，劝讲方思用老成。
节物惊心懒复嗟，樽中酒尽复谁赊。风撩雨脚俄成阵，雪阁云头欲结花。万里可堪长作客，一年将尽未还家。自怜落落终难合，白首诗书谩五车。
好在谈经老上人，冲风踏雪到江滨。百篇出箧自新得，一钵随身依旧贫。终岁杜门逃俗士，为师设榻对修筠。蒲团藜杖焚香坐，此意此时无点尘。
高牙大纛晓登山，卷帐飞觞不避寒。十二玉楼横合道，三千银甲壮师干。封条已验遗蝗化，平陇宁虞宿麦干。预喜丰年惟太守，旋追宾从促杯盘。
破晓初惊失旧山，瑶台化出坐中寒。江心冻合愁蛟蜃，匣里冰生吼镆干。门闭洛阳人迹绝，指穿东郭履痕干。凤池不比梁园客，咳唾珠玑落玉盘。
晓风疏日乍相亲，黯黯轻寒拂拂春。触目渐随红蕊乱，经年不见绿条新。宁论白黑人间世，懒复雌黄纸上尘。十里松阴穷野步，暂时留得自由身。
倦看世态久低徊，且置穷通近酒杯。未忍一身闲处著，暂容双眼醉时开。为呼阿武扶头起，拟与山翁倒载回。好在东篱旧时菊，无心准拟白衣来。
胡床欲上庾公楼，那复周南叹滞留。皓魄光连鲛室午，疏星冷浸洞庭秋。锦袍有兴思姑熟，桃楫无心问莫愁。唤取长江来入社，不劳牛渚问行舟。
当日功名指顾收，一言悟主过千秋。去登霄汉如平地，归到云山尚黑头。解组行参莲社客，挥金坐揖醉乡侯。谢公不为苍生起，拥鼻重来可自由。
渐渐乌竿五两轻，一帆秋色下江滨。请缨北阙非无意，捧檄南州且为亲。神骥解缰天上足，风鹏摇翮日边身。归途眯眼尘沙恶，想梦西湖十里春。
绕郭溪山接四邻，身轻步蹑一梯云。图南羽翮抟空见，倚北光芒入夜分。芜没池台余故事，风流人物想前闻。翛然便欲移招隠，猿鹤还应怨旧群。
仰高当日诵成规，想见风流盛一时。鲁国故知臧有后，孔庭早见鲤能诗。侵寻末路同倾盖，邂逅清谈为解颐。愿借湖山容膝地，为令松菊寄吾衰。
末路相逢首重回，紫芝眉宇向人开。老来惟有风情在，事去空怜岁月催。憔悴不堪临楚泽，栖迟无路上燕台。少陵肺病疏杯斝，想负花前载酒来。
山阴倾盖两绸缪，十载重来鬓已秋。往事侵寻如昨日，故人牢落半沧洲。流离道路生涯拙，芜没田园岁计休。久要尚怜君子在，为言鸡黍亦迟留。
司漏凌晨报晓签，曈曈赫日上重檐。良辰也应纯乾策，吉梦先符太卜占。棣萼同时升紫禁，棠阴由此驻彤襜。一杯欲助邦人祷，愿借黄堂寿斝添。
梦里扬州十载间，青楼陈迹故依然。袍争烂锦催诗笔，雨溅明珠落酒船。顾我老无骑鹤兴，羡君行及看花天。囊中绣句归应满，不负韦郎五色笺。
青云直上马如龙，来往泠然若御风。高步只应天咫尺，旧游宁寄浙西东。升沉道路从今异，邂逅比邻此日同。相见可堪怀抱冷，需君健语破樊笼。
百卉前头第一芳，低临粉水浸寒光。卷帘初认云犹冻，逆鼻浑疑雪亦香。鼎实自应终有待，天真不假更匀妆。江南望断无来使，且伴诗翁入醉乡。
负笈重来感旧游，流年衰鬓两经秋。湖山依旧浑相识，风月愁人不自由。尚有故交重冷榻，可堪归梦到沧洲。谁怜壮志空凋落，百炼金为绕指柔。
侯门谁预识冯谖，岁晚宁知范叔寒。倾盖尚怜吾道在，立谈相信古人难。开怀磊落无城府，握手侵寻出肺肝。共许异时终此去，满冠尘土待君弹。
虀盐度岁每无余，垂橐东归口未糊。贫里交游新断绝，老来光景半消除。时情视我门前雀，人好看君屋上乌。尚喜弊庐连蒋径，愿求佳句递髯奴。
老大悲伤节物催，酒肠枯涸壮心灰。惭无白水真人分，难置青州从事来。倦笔懒从都市出，醉眸刚为曲车回。黄花也似相欺得，坐对空樽不肯开。
陈蕃解榻为留连，俯仰徒惊岁月迁。故意斯人奈风雨，多情于我独山川。可怜颜貌非前日，依旧穷愁似去年。后夜相思隔烟水，梦魂空寄过江船。
居连里巷室连甍，多谢能空凿壁生。幸有余光子何损，岂无邻好我先倾。已知涉世蘧蘧梦，但欲求田俋俋耕。贫病久甘从弃置，宁堪更类汝南评。
霏微腊雪不沾尘，收拾阳和作早春。一坐尽倾归盛德，四时难得是佳辰。鬓边彩胜年年好，樽下歌声日日新。一笑难逢时易失，杯行到手莫辞频。
欢声喜气塞康庄，妙舞清歌乐未央。此节定知随意好，今宵端复为人长。妆成粉白生春色，酒泻鹅黄射烛光。报答风光须一醉，从来千骑贵东方。
当年天下无双誉，此日朝中第一人。坐使黄流随指顾，即看丹阁画精神。天威行复朝三接，和气今如物再春。肯驻行轩慰离索，听歌举白莫辞频。
剑珮声来合玉除，骐𬴊烟上暗金铺。近臣先识天颜喜，九奏初知昼景舒。东海为田将几见，南山称寿已三呼。欲知帝力今多少，醉舞行歌塞道涂。
黄堂窈窕庆佳辰，密坐雍容合搢绅。广乐充庭如在梦，欢声著物似逢春。瞻天已祝无穷寿，尽醉为期莫计巡。平世难逢身易老，岭梅初破酒方醇。
长安千门憎热客，我独怜君来解热。呼儿具饭懒出口，藜羹不糁甘一啜。北州别驾玉刻麟，索书往见良可人。驿使别来无一字，知有此情谁与亲。
烟昏晚寒风发屋，行者抽篷离者哭。青衫白发两相鲜，积雪朝阳眩双目。猛虎食子有分羹，洁鹭割股谋补肉。妻孥不用哭穷途，前府故人风义笃。
二顷田园汴泗东，春来心事几人同。固知短绠无深汲，又见新花发旧丛。花气着人浑欲醉，妍华过眼旋成空。冷官门外无消息，与报江南春信通。
道山清绝况真仙，杜曲风流最近天。曹濮于今真乐国，股肱从昔著时贤。今回不辨终朝语，此去无端久疾痊。可念卧时遭末劫，新陈埋没不知年。
有客携来白团扇，看君画出翠微峰。忽然陂水变阴雾，便有松林吹晚风。松林陂水静何极，何处归舟天际识。韦侯直干傥不难，杜陵东绢那能惜。
晁庄寂莫依东山，王庄负郭容往还。东山刺蓟深一尺，负郭家近饶盘餐。穿鞋戴笠随麦陇，旱日炎炎烟燎颜。贱贫辛苦事当尔，君屋鳞鳞三百间。
花林远望春阳浮，卒然相值东山头。犊儿初乳毛物润，鸦子欲哺鸣声柔。一生会合尽天幸，万事反复非人谋。倒头且拟醉千日，相如渴病干咽喉。
我昔寻幽径山上，曾傍苕溪弄菱桨。南临天目指掌间，隔岭如闻笑言响。年来清血断征衣，碧发丹颜日夕非。便欲相期煮白石，与君晚入烟霞飞。
赵侯慷慨诸公客，少日论兵今发白。自言颇似鞲上鹰，老得一州聊铩翮。送行谁复双眼青，断肠红颊倾渌醽。停歌自解水苍佩，醉骑紫燕黄河冰。
鹤知半夜鸡知旦，岁晚淹留客心乱。功名识时贵及早，不忍饭牛衣至骭。家居负米有季弟，能视明星弋凫雁。男儿业就可以行，桃李荣时腰绶灿。
可怜好月如好人，我欲招之入窗户。人言明日当大暑，君看繁星如万炷。想君映月读书时，清似列仙臞不肥。我正甘眠愁日出，朝骑一马暮还归。
还朝便与山水疏，只有此月随吾居。莫论人隔十日面，犹胜犬传千里书。清虚有物濯烦暑，藤床对月如对雨。赋成鸿雁入周诗，未觉宣王似吾主。
两堤马头高作山，两津车路深成谷。截川夭矫暮虹背，排浪参差动蚿足。七牛蹴河犹怒目，一牛从能往不复。借牛使河此圣时，强饮不须求马玉。
东园老槐春不发，举头只见中条雪。江梅去国亦凄然，一萼聊堪映庭月。未信河滩宜海棠，十株立致非所望。为君大字书堂榜，报我奁中越焙香。
降羌当有甲齐山，叛虏应无马量谷。莫忧斗米千钱贵，自可航河一苇足。绣衣不但捕群偷，赦书蠲租亡者复。知吾劳倦神亦充，白发何妨面如玉。
开门睹雉不敢发，滞思霾胸须澡雪。烦君初试一枪旗，救我将隳半轮月。不应种木便甘棠，清风自是万夫望。未须乘此蓬莱去，明日论诗齿颊香。
小池初凿新得雨，一部鼓吹从何来。有蟾正碧乱草色，时出汩没西南隈。井干跳梁百不少，洞庭鱼龙何有哉。能歌得胜莫入月，凉夜与尔俱忘回。
不作太白梦日边，还同乐天赋池上。池上今年有荷叶，细雨游鱼𪡋轻浪。教儿读易不应举，幽人一爻吾得尚。此池便可当长江，欲榜茅斋来荡漾。
田里冯生宁屑去，湖海陈卿时肯来。诗书好在家四壁，蒲柳蓊然城一隈。骑上下山益疏矣，鯈从容出何乐哉。市桥十步即尘土，晚雨萧萧殊未回。
筑台危可瞰坰牧，朝来小雨犹十上。虽无峻岭有修竹，不减山阴同放浪。青门正尔堪邵平，云中何必须魏尚。小池更广勿近墙，畏与浊渠同滉漾。
杀一不辜神所恫，吕母何预于樊崇。蜂螘无王求所止，一朝积甲齐熊耳。两峰相向犹眈眈，千载定林余一龛。我来扪石望荆杞，此山阅人亦多矣。
负米万里缘其亲，运甓无度忧其身。读书莫学流麦士，挟策勿比亡羊人。乃翁辛苦到白发，今汝强勉当青春。昔时管鲍以君霸，此两士贾宁非贫。
蠖轩屈首诗书人，自喻适志非求伸。闻蝉熟寐白竹簟，见客一整乌纱巾。语言无味穷鬼志，香火有缘居士身。明年得去不汲汲，种竹待笋犹须春。
吾两同年俱可人，平生一为知己伸。何由利口似虎圈，应不拭吐烦龙巾。卜邻只约二三子，看山拟分千百身。绿鬓哦诗欲成雪，朱颜得酒尚能春。
十旬九雨龙淫荒，林蝉砌螾俱悲凉。丰隆不闵行泽足，犹唤脂车烦阿香。我知此咎非风伯，凭凭幕天尔勍敌。王郎行李望秋晴，莫污北飞双凤翼。
皇天于春自着意，安排未遣东皇家。朝雨已教润压土，晓风更将寒约花。诗篇驱使到老得，酒船拍浮即生涯。四年逢春今日好，可是芳物年年加。
愁云欲雪纷来族，微霰铮𫓩先入竹。舞空蛱蝶殊未下，迸瓦明珠正相逐。仆夫无事困薪苏，乌鸟不鸣依室屋。肺病恶寒望劝酬，桔梗作汤良可沃。
白云自非桃李族，阳春且止听黄竹。江风吹苇暗天地，鸥鸟纷纷起追逐。请看万瓦变璠玙，平日尘寰无此屋。闲居幽事亦堪论，小迳苗生土增沃。
上合井泉甘若醴，蓬山点茶竹阴底。庚伏恩容午课休，宫殿初凉朝雨洗。身闲出饮官不嗔，日长睡足长精神。未惭便作蠹鱼老，拔毛济世知何人。
筑圃名亭尽可人，东皋百卉故先春。丘原满目皆安在，桃李成蹊又一新。薙草烦君开蒋径，漱醪容我著陶巾。青门瓜好平生事，欲遣朱轓便卜邻。
君年长我二十五，偶以气同均弟昆。三岁吹沙禹河曲，一身飞艇越云门。未缘狗监知才思，端向牛衣无涕痕。秋月圆时应待我，慧林孤磬澹朝曛。
小雅思深志不悲，反骚未与昔人违。五车谩苦君何益，三径都荒我未归。要过香罏䨥履步，却从彭蠡一帆飞。它年笑向张公子，应带烟霞满客衣。
鸾凤交横逐雨华，玉城银涧共萦斜。且看雾散千峰瘴，未觉雷惊万谷芽。碧落高情元物外，金闺清梦自天涯。宁知夜半寒歌客，烟断邻墙四五家。
倦将乌帽障黄日，一雨新开春已融。忽惊宫瓦出新碧，更喜海棠舒小红。爱酒邻张不可奈，听歌老谢无由同。春如行客祗欲去，若为挽取须壶空。
生涯身事任东西，药笥书囊偶自赍。柳嫩桑柔鸦欲乳，雪消冰动麦初齐。沙头晚日樯竿直，淮上春风雁鹜低。归去未应芳物老，桃花如锦遍松溪。
乘涛无意犯星躔，好在琴尊且乐全。彭泽孤吟成小隠，苏门双啸剧登仙。平时主父言多困，晚节扬雄学始传。鲍叔可能知管子，劳君相许寄忘年。
蜀客高词诧割鲜，直吞云梦气仍全。自怜单阏穷为赋，不向元和共得仙。嘉论一朝倾盖合，新诗半夜叩关传。西窗却话巴山事，它日相逢忆此年。
公子翩翩出世贤，少时术业已成全。闲中道义轻三事，醉里文章敌八仙。客舍寒罏聊可拥，县楼昏鼓不须传。河阳花发期相过，即是新年换故年。
凌兢瘦马不堪驱，塞眼红尘暗九衢。太学虀盐聊乐只，故园桃李且归欤。上书北阙三年困，种豆南山一半芜。忍志动心天相我，莫惭关吏辱陈余。
一言子产识然明，白首怜君独抱经。去马来牛随白日，落花飞絮得浮名。曳裾五府非良计，发愤三书亦漫成。便作归休岂无食，木兰垂露菊含英。
萧然方丈病仪成，蓑笠忘来一境清。应作是观宁有相，实无得度即非情。日当居士行时午，月在生公讲处明。能识微言只夫子，可怜惟我最初程。
风雨关河浩荡愁，骚人憭栗对清秋。追君旧事何堪听，投我新诗不易酬。纸上安知百年后，酒中聊可一生浮。言归款段谁能约，正有疏顽马少游。
海山兜率事悠悠，底处仍须着力修。莫认箭边曾有鹿，安知蓑外是无牛。社樗共作支离病，园絮同为汗漫游。亦见颜公为言此，春风过尽不擡头。
邺王台上几追陪，台上鸦鸣古甓摧。每对灯前青玉笛，不辞花下白银杯。九重幽梦骊驹近，百卉佳时𫛴䳏催。更约欢呼须继日，从教河汉卷星回。
笔陈云横未易陪，雁门端见压城摧。栎中麋出君抟饭，地上蛇成我夺杯。好在田园心事懒，罢休簪组鬓毛催。稽山为有知章否，欲泛扁舟定却回。
谈经草檄鬓华生，初拥闽山传节行。江入桐庐青欲断，溪从剑浦碧来迎。茶虽户种租宜薄，盐不家煎价欲平。要使祈招歌德意，君恩不为远人轻。
侏儒未用笑先生，孟博聊堪揽辔行。学有人民可尝试，诗须山水与逢迎。边夷岂识朝廷治，耕钓唯知吏政平。台阁时清多俊彦，萧生雅意未宜轻。
骑鸾玉府尽仙真，短羽愁攀天汉滨。诗懒便应推老手，饮豪独未后诸宾。宫壶银箭刚知夜，笼烛金华已报春。倒载微吟笑儿稚，时清宁是习池人。
一倒南斋玉宇醇，绝胜不醉楚江滨。骊驹且莫催归御，鸲鹆何妨属坐宾。我尚少年新白发，君须痛饮敌青春。未愁驱使无诗句，怕遣壶空花笑人。
四见都城灯火春，看驱肥马走朱轮。天传九奏虚群籁，海踊三山跨万鳞。追赏谩逃深禁直，拜迎祗望属车尘。预知短发非欢事，只有觥船未愧人。
携筇过子约朝朝，况是门无百步遥。午卧檐曦茶可煮，夜谈窗霰栗堪烧。范鱼何用惊生釜，郑鹿应知梦覆蕉。试作文殊问居士，从今一饭久如消。
官局悠悠共此行，来时庭菊未含英。五更脱叶惊书几，一夜寒砧满禁城。诗似凉风来有思，酒如清露挹无声。何时骢马催归去，更有林端魄一生。
天街初月映天河，拜敕东华走马过。解榻暂如龟遇木，闭帘还似雉婴罗。倦依书册工催睡，闷倚诗篇足当歌。可待纷纷厌朱墨，昼闲唯有饮无何。
周行栉比未应充，荐庙方求古鼎钟。经眼乍愁千纸积，解颐聊喜一言逢。黄花庭槛时虽过，白酒邻槽愿可从。更促寄衣真似旅，晓堂初怯露寒浓。
神交千古圣贤中，尚想铜山应洛钟。倾盖十年唯子旧，知音一世更谁逢。天如蚁磨骎骎旦，谈似缲车亹亹从。邻榻邓侯那不共，拥衾百首兴方浓。
吾弟平生辛苦同，匹雏志举百钧钟。自惭操瑟尚不斥，劝使力田终有逢。青眼故人欣捷报，白头老母喜占从。书林傥预西城集，釂子酣酣杏正浓。
玉泉飞落白霞峰，散入山田亩十钟。邓子结庐真世外，陶公脱屣更谁逢。鶑啼春竹风烟近，龙起秋堂雨雹从。谁使山人空蕙帐，蓬莱金殿兴方浓。
曹子金门等陆沉，壮年裘马四方心。檄传白羽从沙井，诗写红巾遍武林。兵甲胸中无敌国，丝桐世外有知音。相逢不饮何为者，祗作寒厅拥鼻吟。
云水东游蚤岁怀，半生尘土却教回。两行堤柳关心在，一点淮山入眼来。北省主人夸酒好，南风稚子喜帆开。扬州底事牵行色，端为琼花芍药催。
蜀冈势与蜀山通，龙虎盘挐上紫空。小语还忧惊太一，高堂元自在天中。少师杨柳无遗迹，承旨歌谣有旧风。斜日芜城易兴感，忘怀犹喜故人同。
风起雷塘陵上尘，雨荒苔院两株春。楼台有迹皆余烬，草木无知尚见珍。博士独能名玉棐，使君还许寿灵椿。宣城此物常充贡，谁与连艘送万囷。
浄名良久文殊叹，此是如来不二门。要识结喑非是默，应知分别亦无言。一弦曾得嵇生愧，三复能令孔子尊。正复立谈封万户，时清何害口澜翻。
诗笔多生习气牵，老来经呗亦随缘。何妨偶入东坡梦，未害闲依北固禅。万里波涛凭槛语，一山风雨并窗眠。未甘白首尘埃地，更约相逢二十年。